Kisah Lelaki Yang Disambar Petir Tujuh Kali Tetapi Masih Hidup

Roy Sullivan dilahirkan di Green County, Virginia pada tahun 1912. Diamerupakan anak keempat daripada 11 orang adik-beradik. Disebabkan beliau membesar di Blue Ridge Mountains, Sullivan sangat biasa dengan alam semula jadi dan persekitaran luar.

Pendidikan bukanlah suatu keutamaan semasa zaman kanak-kanaknya. Sullivan juga tidak pernah habis sekolah menengah namun dia sentiasa menggunakan ilmu pengetahuan tentang persekitaran luarnya sebagai manfaat. Dia menyertai Civilian Conservation Corps dan bertugas membina Taman Negara Shenandoah di mana dia menjadi renjer taman dari tahun 1936 hingga bersara.

Walaupun tugas renjer memerlukan seseorang memerah keringat dan menggunakan tulang empat kerat, Sullivan mempunyai tugas yang lebih memenatkan tubuh badan berbanding orang lain. Ini disebabkan antara tahun 1942 hingga 1977, dia telah dipanah petir sebanyak tujuh kali.

Tidak dinafikan, tugas renjer mempunyai banyak risiko yang sangat tinggi. Risiko dibaham binatang buas, disengat haiwan berbisa, sesat di dalam hutan dan sudah tentu sekali - risiko dipanah petir.

Tahukah anda, kebarangkalian seseorang disambar kilat adalah sekali dalam 280,000,000. Namun, kebarangkalian seorang manusia terselamat selepas tujuh kali dipanah petir adalah hanya 4.15 dalam 100,000,000,000,000,000,000,000,000,000,000.

Sullivan masih dipanjangkan nyawa dan meneruskan hidup untuk bercerita tentang kisahnya.

Sullivan mula disambar petir pada tahun 1942 ketika dia ditugaskan menjaga menara api di Millers Head di Taman Negara Shenandoah. Semasa bertugas, berlaku hujan ribut dan kilat telah menyambar menara api berkali-kali sehingga terbakar.

Sullivan cuba melarikan diri namun disambar petir hanya beberapa kaki dari menara itu. Panahan itu telah menyebabkan kasutnya berlubang, kaki kanannya melecur hingga kehilangan ibu jari kakinya. Menurut Sullivan, kejadian pertama itu adalah yang paling teruk terjadi kepadanya sehingga dia kehilangan banyak darah.

27 tahun kemudian iaitu pada bulan Julai 1969, Sullivan lagi sekali disambar kilat ketika sedang bertugas. Kali ini, dia sedang memandu trak sambil membuka tingkap di kawasan pergunungan. Rambutnya terbakar dan Sullivan terus tidak sedarkan diri. Trak yang dipandu terbabas dan terhenti di tepi sebuah tebing. Sullivan kehilangan kedua-dua bulu keningnya selepas kejadian ini.

Tahun berikutnya, Sullivan hanya sedang berdiri di taman rumahnya ketika kilat tiba-tiba menyambar sebuah transformer kuasa berhampiran dan mengenainya. Sullivan tercampak dan melecur sedikit di bahagian kiri bahunya.

Kedua-dua panahan empat dan lima juga terjadi ketika Sullivan sedang bertugas.

Pada tahun 1972, Sullivan sedang bekerja di stesen renjer apabila berlaku hujan ribut dan menyebabkan rambutnya terbakar sekali lagi sehingga dia terpaksa meletakkan tuala basah untuk memadam api.

Pada bulan Ogos 1973 pula, Sullivan berada di tempat kerja ketika ternampak awan ribut mula membentuk. Sullivan cuba melarikan diri dari kawasan itu namun kilat tiba-tiba menyambarnya.

Kejadian itu membuatkan Sullivan mula terfikir ada sesuatu dalam dirinya yang membuatkan mudah disambar kilat. Sullivan tidak pernah berasa gentar menjalankan tugas sebagai renjer. Walau bagaimanapun, setiap kali dia terdengar bunyi guruh, seluruh badannya akan menggigil ketakutan.

Apa yang disangka Sullivan bukanlah tidak berasas sama sekali. Ini disebabkan dia disambar kilat dua kali lagi selepas itu.

Pada 5 Jun 1976, Sullivan sekali lagi cuba melarikan diri dari awan ribut. Walau bagaimanapun awan itu kelihatan seperti mengikut Sullivan dan menyebabkan dia disambar petir hingga mencederakan buku lalinya.

Panahan terakhirnya berlaku pada 25 Jun 1977 ketika Sullivan sedang memancing di sebuah tasik. Kilat menyambar Sullivan dan menyebabkan rambut, dada dan perutnya terbakar.

Tidak cukup dengan itu, sejurus disambar kilat, seekor beruang tiba-tiba muncul dan cuba mencuri ikan trout yang ditangkap Sullivan. Sullivan yang sudahpun berada dalam kesakitan perlu berjuang pula mempertahankan diri dan menghalau beruang itu menggunakan sebatang kayu.

Kisah dan nasib Roy Sullivan bergantung kepada bagaimana anda melihatnya. Boleh jadi dia adalah orang yang paling bernasib baik dan boleh jadi juga dia adalah orang yang paling malang di dunia. Walaupun tujuh kali disambar kilat dan melawan maut, Sullivan hidup sehingga berusia 72 tahun.

Roy Sullivan menghembuskan nafasnya yang terakhir pada 28 September 1983. Anda pasti menyangka Sullivan mati akibat dipanah petir, bukan?

Apa yang menyedihkan, walaupun terselamat selepas tujuh kali ditimpa malang, Sullivan akhirnya mati dengan menembak dirinya sendiri kerana kemurungan akibat cinta bertepuk sebelah tangan.

Sehingga ke hari ini Roy Sullivan kekal dalam Rekod Dunia Guinness sebagai manusia paling banyak dipanah petir.


Kisah Nabi Yusya AS menahan matahari daripada terbenam

Sewaktu Nabi Musa AS ditugaskan sebagai seorang rasul untuk menyebarkan agama Allah dan diturunkan suhuf kepadanya (lembaran kitab-kitab kecil) berupa Taurat, baginda juga sentiasa ditemani oleh seorang murid iaitu Yusya' Bin Nun yang juga merupakan seorang nabi.

Setelah Nabi Musa AS wafat, kepimpinan Bani Isra'il telah diserahkan kepada Nabi Yusya' untuk diambil alih. Walaupun nama Yusya Bin Nun ini tidak dinyatakan di dalam Al-Qur'an secara langsung, namun kisahnya sebagai murid atau pembantu kepada Nabi Musa AS disebut oleh Allah SWT di dalam ayat Qur'an yang berikut:

Nabi Muhammad SAW juga telah menyebut nama Nabi Yusya AS sebagai murid atau pembantu kepada Nabi Musa AS di dalam Sahih Al-Bukhari 3/124 dan juga 55/613.

Di bawah pimpinan Nabi Yusya, Bani Isra'il telah berjaya mencapai kemenangan dan kembali ke tanah suci (Baitulmuqaddis). Hal ini tidak terjadi semasa waktu Nabi Musa AS atau Nabi Harun AS. Nabi Muhammad SAW telah memberitahu bayangan mengapa kemenangan ini ditangguh dengan bersabda :

Keturunan Bani Isra'il ketika itu keluar dari Mesir sebagai hamba dan tidak mempunyai kekuatan untuk berperang. Allah menjadikan mereka sebagai pelarian selama 40 tahun sehinggalah semua generasi penyembah berhala itu sudah tiada.

Walaupun Nabi Musa AS adalah seorang utusan yang hebat dan diturunkan kepada Bani Isra'il, baginda berusaha keras membimbing kaumnya tetapi Allah tidak memberikan Nabi Musa AS kemenangan sebaliknya diberikan kepada Nabi Yusya AS.

Di bawah pimpinannya, Nabi Yusya telah menghantar kaum Bani Isra'il untuk menyerang kota Baitulmuqaddis tetapi beliau tidak mementingkan jumlah pasukan yang besar dalam menghadapi musuh.

Nabi Yusya lebih memberi perhatian terhadap kualiti pasukan perangnya. Beliau telah mengasingkan tenteranya dari mereka yang hatinya terikat dengan urusan dunia.

Perperangan yang berlaku itu jatuh pada hari Jumaat. Mereka berperang sehingga hari hampir petang dan belum juga selesai sedangkan Allah melarang berperang pada hari Sabtu.

Kita ketahui bahawa nabi yang dimaksudkan oleh Rasulullah SAW ialah Yusya Bin Nun seperti hadis yang berikut:

Setelah berjaya menang, Nabi Yusya AS meminta agar semua harta rampasan perang dikumpulkan untuk dibakar oleh api dari langit. Ini kerana Allah SWT tidak menghalalkan harta rampasan perang bagi umat manapun sebelum Nabi Muhammad SAW.

Harta rampasan perang dikumpulkan, api pun turun dari langit tetapi tidak membakar apa pun. Ini bermakna Allah tidak redha dengan pengorbanan mereka.

Maka Nabi Yusya AS berkata, "Di antara kalian ada yang mencuri harta rampasan perang." Untuk membongkarnya Nabi Yusya AS menyuruh setiap kabilah mewakilkan satu orang untuk membaiatnya (menyentuhnya).

Jika tangan Nabi Yusya melekat pada wakil kabilah itu, ini bermakna mereka telah mencuri harta rampasan perang itu tadi. Apabila dilakukan hal demikian maka terbongkarlah beberapa kabilah yang mengambil kesempatan.

Mereka akhirnya menyerahkan semula harta yang dicuri termasuk sebongkah emas berbentuk kepala lembu. Akhirnya turun api dari langit dan membakar kesemua harta rampasan perang itu.

[Kitab Sahih al-Qisas an-Nabawiy - Syeikh Dr. Umar Sulaiman Al-Asyqar]


Bagaimana Rasanya Hidup Dalam Situasi 'Hiperinflasi' di Venezuela?

Negara Venezuela sangat terkenal sebagai negara yang menawarkan harga petrol paling murah dalam dunia serta mempunyai simpanan minyak antara yang terbesar berbanding semua negara pengeluar minyak. Pada ketika ini mereka sedang mengalami hiperinflasi.

Mengambil negara kita sebagai perbandingan, Venezuela diramalkan bakal berdepan kadar inflasi setinggi 1,000,000% (ya! satu juta) berbanding Malaysia yang hanya bakal berdepan inflasi pada kadar 1.7-1.8% menurut anggaran awal bagi tahun 2018.

Sehingga penghujung 2017, ada tiga negara dalam dunia menghadapi kadar inflasi melebihi 100% selama tiga tahun berturut-turut iaitu South Sudan, Suriname dan paling teruk sudah tentulah Venezuela.

Apa itu hiperinflasi? Bagaimana hiperinflasi memberikan kesan buruk pada sesebuah negara? Jom kita lihat secara ringkas.

Dalam sebuah sistem ekonomi yang baik, akan berlaku kenaikan atau penurunan kadar inflasi yang stabil dan seimbang. Harga, pengeluaran serta faktor-faktor lain yang merangsang atau merencatkan ekonomi memberi kesan naik turun dalam amaun yang sedikit. Secara keseluruhannya, tidak ada masalah inflasi naik sedikit asalkan ekonomi sesebuah negara akan berkembang dalam jangka masa panjang.

Namun, ada masanya sesebuah negara gagal mengawal ekonomi mereka dengan baik sehingga mengalami fenomena yang dinamakan hiperinflasi. Sekiranya anda terkejut dengan ramalan Venezuela boleh mencapai kadar kenaikan inflasi 1 juta peratus sekiranya tidak dibendung, anda perlu tahu kadar inflasi tertinggi pernah dicatatkan dalam sejarah dunia adalah 2.2 juta peratus - terjadi pada ekonomi negara Zimbabwe tahun 2009.

Kenaikan kadar inflasi pada tahap 15 peratus sekalipun, walaupun dilihat besar sepatutnya tidak mengganggu gugat kestabilan ekonomi sesebuah negara. Kebiasaannya masyarakat masih mampu mengubah dan mengurangkan beberapa aspek hidup mereka untuk menampung kenaikan kos itu. Jadi perlu kita fahami, inflasi adalah sesuatu yang normal sekiranya naik melebihi 10 peratus sekalipun.

Berkenaan hiperinflasi, tidak ada kadar tetap untuk sebuah kadar inflasi dikatakan sudah mencapai tahap hiperinflasi. Semuanya bergantung kepada kenaikan bulan ke bulan yang berlaku dalam ekonomi negara tersebut, dengan hiperinflasi akan diisytiharkan sekiranya kadar inflasi naik mendadak dalam jangka masa yang singkat tanpa henti.

Kesan hiperinflasi sangat besar serta memang memburukkan keadaan; pendapatan yang diperolehi orang ramai akan dianggap tidak mencukupi walaupun hanya untuk membeli barangan keperluan asas.

Penganalisis secara majoritinya bersetuju kejatuhan harga minyak mendadak menyebabkan kejatuhan ekonomi Venezuela. Negara itu sangat bergantung dengan hasil minyak dan juga dibebankan dengan jumlah hutang negara dalam bentuk matawang asing yang tinggi.

Venezuela dianggarkan mempunyai jumlah hutang luar negara setinggi 50 billion dollar dan kejatuhan harga minyak menyebabkan negara tersebut kehilangan dana untuk membayar semula hutang-hutang itu. Ini juga menyebabkan nilai matawang mereka 'bolivar' menjunam sehingga mengakibatkan nilai hutang mereka dalam matawang dollar meningkat berkali ganda.

Untuk membantu menyelesaikan hutang ini, kerajaan Venezuela terpaksa mencetak lebih banyak wang bolivar sebagai dana untuk membeli matawang asing seperti dollar contohnya, bagi menjelaskan hutang yang perlu dibayar. Ini menyebabkan matawang bolivar kehilangan nilainya apabila berlaku lambakan wang tersebut ke dalam pasaran tempatan. Bila bekalan jumlah wang bolivar melebihi keperluan negara tersebut, nilai bolivar akan semakin susut.

Jumlah hutang dalam kadar matawang asing yang perlu dibayar pula tidak berkurangan, malahan semakin bertambah. Nilai bolivar yang diperlukan untuk membeli wang dollar pula semakin meningkat hari ke hari. Itulah yang menyebabkan hiperinflasi teruk pada Venezuela.

Ketika ini, diramalkan tahap pengangguran Venezuela akan mencecah 36% pada tahun 2022. Masalah yang paling besar, untuk bekerja juga dilihat tidak berbaloi.

Orang ramai tidak lagi dapat bergantung harap dengan sumber pendapatan mereka kerana nilai matawang Venezuela boleh turun mendadak bila-bila masa. Ini menyebabkan jumlah pendapatan yang mereka terima tidak membolehkan mereka berbelanja membeli apa-apa.

Kedai makan tidak lagi berani meletakkan harga kerana harga boleh berubah bila-bila sahaja dan pasaraya juga tidak lagi diwajibkan memaparkan tanda harga.

Harga barang mereka pula sangat menggerunkan. Untuk membeli segulung tisu tandas, mereka perlu membayar 2.6 juta bolivar yang bersamaan dengan RM43.20. Seekor ayam pula berharga 14.6 juta bolivar, bersamaan dengan RM242.50. Harga dah mahal kan? Nak membayarnya pun satu masalah besar.

Untuk membayar satu gulung tisu tandas, rakyat Venezuela perlu membawa wang kertas 1000 bolivar setinggi 26cm tebal dan mempunyai berat 2.6 kg. Membayar ayam? Mereka perlu membawa wang tunai setebal 73 cm dengan berat sebanyak 14.6 kg.

Apa yang lebih malang, nilai wang Venezuela boleh berubah setiap masa jadi ada kemungkinan ketika mereka dalam perjalanan hendak membeli tisu dan ayam, harganya sudah naik menyebabkan mereka tidak lagi mampu membeli barangan tersebut. Begitulah parahnya kesan hiperinflasi kepada ekonomi.

Diet masyarakat mereka juga mula berubah dengan 3 daripada 4 orang mengalami penurunan badan ketara dengan purata 9kg. Harga makanan meningkat sehingga 300% dalam tempoh 5 tahun sehingga menyebabkan orang ramai kembali bergantung kepada ubi kentang sebagai makanan utama.

Oleh kerana pendapatan atau gaji sudah tidak lagi membawa nilai pada penduduk Venezuela, banyak syarikat kini memilih untuk membayar pekerja mereka dengan barangan keperluan asas. Wang ringgit yang tiada lagi nilai turut sama memaksa orang ramai mula menggunakan sistem barter. Memiliki barangan keperluan asas seperti sabun, minyak masak dan bahan mentah dilihat jauh lebih penting berbanding keperluan memiliki wang.

Sebagai contoh, sebuah syarikat keselamatan Venezuela yang tular pada awal 2018, menawarkan gaji 2 juta bolivar (yang masih belum cukup untuk membeli tisu tandas) sebagai pengawal keselamatan. Sebagai ganjaran tambahan, pekerja yang bekerja dengan baik ditawarkan bonus 36 biji telur seminggu untuk dibawa pulang ke rumah.

Salah satu kesan lain yang paling menakutkan adalah dalam sekelip mata, keseluruhan simpanan rakyat Venezuela hilang nilainya. Keadaan ini menyebabkan sistem ekonomi Venezuela menjadi lebih kucar-kacir kerana orang ramai tidak lagi mempunyai minat untuk terus menyimpan wang untuk tujuan melabur; menyumbang kepada kejatuhan ekonomi yang lebih dahsyat kerana kerajaan kini ketiadaan modal untuk dijadikan suntikan kepada penggerak industri.

Selain itu, aktiviti pelacuran juga berleluasa kerana aktiviti itu adalah salah satu bentuk perniagaan yang tidak memerlukan sebarang modal. Situasi hiperinflasi yang berlaku di Jerman pada awal abad ke 20 membuktikan aktiviti pelacuran melibatkan pelacur lelaki dan wanita berleluasa, disebabkan tekanan hidup yang mendadak pada ketika itu.

Yang lebih membimbangkan, kadar jenayah juga akan turut meningkat setiap kali sesebuah negara mengharungi situasi hiperinflasi, kerana kerajaan kini ketiadaan dana yang cukup untuk membayar gaji petugas keselamatan yang memadai dengan kos sara hidup. Ini menyebabkan kewujudan situasi di mana undang-undang diabaikan. Orang ramai mula menjadikan mencuri itu tabiat bagi memudahkan mereka menjalankan urusan barter.

Jenayah bunuh juga semakin menjadi-jadi dengan 73 orang warga mereka dibunuh setiap hari berdasarkan statistik, selain daripada jenayah rompakan dan penculikan menjadikan negara tersebut, yang satu masa dulu terkenal sebagai antara negara paling mementingkan kebajikan rakyat mereka runtuh - semua kerana hiperinflasi.


10 Jenama Coklat Paling Laris Dan Popular Di Dunia

Coklat merupakan snek yang universal. Ramai penggemar coklat di seluruh dunia gemarkan rasanya yang berlemak dan sedap. Tidak kiralah berapa usia seseorang atau dari mana mereka datang, kegilaan terhadap coklat tidak pernah pudar. Ia boleh dijadikan makanan ringan mahupun sebuah gubahan hadiah yang romantik.

Apakah jenama coklat kegemaran anda? Mungkinkah coklat yang paling anda suka berada dalam senarai 10 coklat paling dikenali dan paling 'meletup' jualannya di seluruh dunia ini?

Toblerone yang diasaskan oleh Mondelez International Inc. di Bern, Switzerland ini dulu merupakan snek yang hanya mampu dimiliki oleh keluarga diraja. Kini, ia adalah salah satu jenama coklat Swiss yang paling terkenal di dunia. Coklat ini terkenal dengan bentuk prisma yang unik dan kaya dengan rasa coklat, nougat, kacang badam dan madu yang diadun mesra. Selain perisa asli, Toblerone juga boleh didapati dalam pelbagai variasi lain seperti Snowtops, coklat putih, pralin, honeycomb dan lain-lain.

Kita sedia maklum yang Belgium sangat popular dengan coklat istimewa yang dihasilkan di negara itu. Dalam banyak-banyak coklat di sana, Guylian mungkin merupakan jenama yang paling dikenali sehingga dieksport ke lebih 40 buah negara seluruh dunia. Diasaskan oleh Guy Foubert pada tahun 1958, Guylian yang mula menempa nama dengan wafer coklat buatan tangan lebih terkenal dengan coklat berbentuk kuda laut dan kerang-kerangan yang diletakkan pelbagai inti.

Pada tahun 2008, Lotte Confectionary telah membeli Guylian pada harga 164 juta dolar. Namun, ia terus menghasilkan coklat di bawah jenama yang sama.

Chocoladefabriken Lindt & Sprüngli AG, atau lebih dikenali sebagai Lindt, merupakan sebuah pengusaha coklat dan konfeksi yang diasaskan pada tahun 1845 di Zurich, Switzerland. Dalam keseluruhan coklat yang dikeluarkan, coklat putih Lindt merupakan pilihan popular yang sangat digemari selain trufel coklatnya yang enak.

Syarikat konfeksi Ghirardelli yang dinamakan sempena seorang pembuat coklat Itali bernama Domingo Ghirardelli merupakan anak syarikat kepada Lindt & Sprungli yang berpangkalan di Amerika Syarikat. Bermula sejak 1852, ia merupakan pengeluar coklat ketiga tertua di sana.

Untuk pengetahuan anda, setiap tahun Ghirardelli akan menjadi tuan rumah kepada sebuah festival selama dua hari sambil memaparkan coklat istimewa buatan mereka dengan rekaan tersendiri.

Patchi merupakan salah satu jenama coklat mewah paling laris di dunia. Coklat premium yang sering dijadikan buah tangan ini dihasilkan menggunakan bahan semula jadi terbaik seperti koko bermutu tinggi dan susu segar.

Kombinasi antara coklat Swiss dan Belgium keluaran Patchi menawarkan lebih 50 aneka perisa seperti kacang hazel, kacang pistacio, kacang badam, Gianduja, kulit buah oren, buah strawberi dan banyak lagi. Pek bungkusannya yang eksklusif juga membuatkan seseorang berasa lebih teruja untuk menikmati coklat ini.

Galaxy (atau dikenali sebagai Dove di sesetengah negara terutama sekali sekitar Eropah) merupakan sebuah jenama coklat susu yang dikilangkan dan dipasarkan oleh Mars Inc. Galaxy mula diperkenalkan di United Kingdom pada tahun 1960-an manakala Dove pula merupakan sebuah jenama dari Amerika Syarikat yang diperoleh Mars pada tahun 1980-an.

Rangkaian produk Galaxy/Dove kini merangkumi pelbagai pilihan termasuklah bar coklat susu, karamel, Cookie Crumble, Ripple, Duetto, Bubble dan Truffle. Selain produk bar coklat, jenama ini juga menghasilkan susu coklat sedia diminum, serbuk minuman coklat, kek coklat, aiskrim dan banyak lagi.

John Cadbury memulakan pengembaraan empayar coklatnya di London pada tahun 1824. Ketika itu, tiada siapa menyangka Cadbury boleh menjadi sebuah jenama gergasi seperti yang kita kenali hari ini. Siapa yang tidak pernah mendengar jenama ini? Dari anak kecil hinggalah ke warga emas, semua orang pun mengenali Cadbury zaman berzaman. Cadbury paling dikenali dengan produk coklat Dairy Milknya selain variasi lain yang sentiasa memenuhi citarasa seluruh lapisan masyarakat.

Dimiliki oleh Mondelez International, Cadbury merupakan sebuah perniagaan konfeksi British yang berpangkalan di Uxbridge, London. Jenama ini beroperasi dalam lebih 50 buah negara dan merupakan perniagaan konfeksi kedua terbesar di dunia selepas Wrigley's. Jenama ini juga menjadi kebanggan rakyat Britain kerana ia adalah barang eksport paling berjaya negara itu sejak 1824.

Jenama ini telah bertapak dalam industri pembuatan coklat selama hampir 200 tahun. Maka, tidak hairanlah Ferrero Rocher berjaya mendapat tempat ketiga dalam senarai ini. Antara faktor penyumbang kejayaan Ferrero Rocher mungkin berpunca daripada bungkusannya yang begitu mewah dan juga keenakan coklatnya yang sangat disukai ramai.

Coklat premium yang dibungkus menggunakan kerajang emas ini kelihatan seperti hanya mampu dimiliki oleh kerabat diraja. Setiap gigitan coklat Ferrero Rocher adalah sangat mengasyikkan dari lapisan wafer sehinggalah salutan karamel dan kacang hazelnya.

Frank dan Ethel Mars, iaitu pengasas kepada Mars Inc. telah mencipta bar coklat Milky Way yang menempa nama di Amerika Syarikat pada awal 1920-an. Mereka kemudian mula mencari-cari resipi baru untuk menghasilkan coklat yang lebih sedap. Snickers mengambil masa lebih tiga tahun untuk dibangunkan dan hanya mula diperkenalkan kepada pengguna bermula tahun 1930.

Nama Snickers diambil bersempena seekor kuda kesayangan Ethel di ladang milik keluarga itu di Tennessee. Kini, Snickers mencipta kejayaan menjadi salah satu bar coklat paling laris dengan jualan melebihi USD2 bilion di seluruh dunia.

"Rehat sebentar bersama Kit Kat." Itulah tagline terkenal coklat Kit Kat yang diminati oleh pelbagai lapisan masyarakat di seluruh dunia. Bar konfeksi Kit Kat yang diasaskan oleh Rowntree dari York, United Kingdom ini bermula dengan nama 'Kit Cat' pada tahun 1935. Setelah itu, pada tahun 1988, ia telah dimiliki oleh Nestlé dan mula dihasilkan secara global di bawah syarikat induk baru kecuali di Amerika Syarikat di mana ia dilesenkan di bawah H.B. Reese Candy Company, iaitu salah sebuah anak syarikat The Hershey Company.

Bar coklat Kit Kat yang boleh didapati dalam pek dua atau empat jejari ini mengandungi tiga lapisan wafer nipis yang disalut coklat. Setiap jejari Kit Kat mudah dipatahkan agar ia mudah dimakan mahupun untuk dikongsi bersama insan tersayang. Kini, Kit Kat berjaya memperkenalkan produknya dalam pelbagai pilihan mengikut citarasa dan selera tempatan negara yang berbeza.

Dalam banyak-banyak jenama coklat, mana satu yang paling anda gemari?


10 Rumah Hantu Yang Paling Seram Dan Terkenal Di Dunia

Kita semua mungkin pernah mendengar pepatah "Rumahku Syurgaku", di mana rumah merupakan tempat untuk berehat, menenangkan fikiran dan meluangkan masa berkualiti bersama keluarga.

Namun, bagi sesetengah keluarga, pulang ke rumah bukanlah sesuatu yang menyeronokkan jika rumah itu sering mengalami gangguan makhluk ghaib.

Sesetengah rumah yang berhantu biasanya mengalami gangguan seperti kedengaran suara ghaib, penampakan lembaga, bunyi ketukan atau tapak kaki dan sebagainya. Ada juga sesetengah kes di mana gangguan yang lebih teruk berlaku seperti disentuh atau dirasuk. Berikut adalah senarai beberapa rumah yang paling berhantu di dunia.

Rumah besar yang diberi nama Istana Beau-Séjour ini dibina pada kurun ke-19 di Lisbon dan dikenali sebagai lokasi paling berhantu di Portugal. Penampakan lembaga di situ dikenal pasti sebagai Baron of Glória yang tinggal di situ pada kurun ke-19. Dia sering dilihat berjalan di koridor serta laman kediaman ini.

Pekerja dan pelawat sering melaporkan pelbagai kejadian aneh berlaku seperti kehilangan objek atau ia dialihkan. Begitu juga tingkap dan pintu yang kadangkala terbuka dan tertutup sendiri tanpa kehadiran angin. Lebih menyeramkan ialah bunyi loceng kerapkali kedengaran, sedangkan tempat itu tidak mempunyai loceng.

Walaupun tempat itu kini digunakan oleh majlis perbandaran sebagai tapak peninggalan bersejarah di Lisbon, kejadian aneh tidak pernah berhenti mengganggu sesiapa sahaja yang berada di situ.

Raynham Hall terletak di Norfolk England dan mempunyai kawasan seluas 7000 ekar. Rumah ini terkenal dengan roh "Brown Lady" yang menghantui bukan sahaja rumah, tetapi keseluruhan kawasan halaman. Lembaga ini dipercayai milik Lady Dorothy yang pernah tinggal di sini pada tahun 1700-an.

Lembaga ini diberi nama "Brown Lady" kerana beberapa orang saksi pernah melihatnya memakai pakaian berwarna perang. Salah satu bukti kewujudannya yang terkenal ialah apabila 2 orang jurugambar berjaya menangkap gambarnya berdiri di atas tangga pada tahun 1930-an.

Khabar angin mengatakan Lady Dorothy dilayan dengan teruk oleh suaminya pada zaman dahulu dan dia sering dikurung di dalam rumah besar itu. Maka tidak hairanlah jika rohnya tidak tenteram dan sentiasa berlegar di kediaman itu.

Old Vicarage terletak di sebuah perkampungan kecil Borgvattnet dan mempunyai reputasi sebagai rumah paling berhantu di Sweden. Ia dibina pada tahun 1876 namun penemuan pertama hantu di situ dilaporkan oleh seorang paderi pada tahun 1927.

Ketika kejadian paderi itu sedang naik ke loteng rumah untuk mengambil baju basuhannya namun mendapati kesemua pakaiannya telah dicabut dari tempat penjemuran.

Banyak lagi kejadian yang dilaporkan berlaku di situ seperti penampakan lembaga wanita tua berpakaian serba perang dan bunyi-bunyi aneh yang tidak dapat dijelaskan.

Pernah seorang tetamu yang menginap di situ terkejut ketika terjaga dari tidur di tengah malam, apabila mendapati ada 3 wanita tua sedang memerhatinya. Seorang lagi paderi lain yang pernah tinggal di situ mendakwa dia sering ditarik dari kerusi oleh sesuatu yang tidak kelihatan.

Whaley House terletak di San Diego, California dan menerima lebih dari 125 ribu orang pengunjung setahun kerana lokasi bersejarahnya. Thomas Whaley membeli kediaman ini pada 1855 kerana tempat ini pernah menjadi lokasi 'Yankee Jim' Robinson dihukum gantung pada tahun 1852.

Pelbagai perkara aneh berlaku di lokasi ini. Antaranya ialah bunyi penukul diketuk sedangkan tiada siapa yang menggunakannya, bunyi muzik dan ketawa dari dalam dinding, lembaga yang sering melihat ke luar tingkap.

Ada juga laporan mengatakan terdengar bunyi kanak-kanak berlari, ketawa dan menangis serta melihat satu lembaga budak perempuan yang sering bermain di ruang makan.

Anak kepada pasangan Whaley iaitu Violet telah membunuh diri di rumah itu dan ramai percaya lembaga gadis itu sebenarnya yang menghantui tingkat 2 rumah itu. Malah, lembaga Thomas dan isterinya Anna Whaley juga sering dilihat berlegar di kawasan tangga rumah itu.

Sarah Winchester adalah pewaris kepada perusahaan senapang yang terkenal Winchester. Dia telah membeli kotej 8 bilik di tanah sebesar beberapa ekar di San Jose, California.

Kediaman itu kemudian menjadi tidak dikenali lagi apabila Sarah mengupah ramai kontraktor untuk membina serta menambah ruangan di rumah itu dan ia berterusan selama 36 tahun sehingga dia meninggal pada 1922.

Dia lakukan ini kerana percaya dirinya dihantui oleh hantu orang yang telah mati ditembak menggunakan senapang Winchester. Binaan rumah ini begitu misteri sehingga ada tangga yang menuju ke ruangan mati, ruang tamu yang mengelirukan serta pintu yang mempunyai dinding di belakangnya apabila dibuka.

Pelbagai bunyi suara dan tapak kaki kedengaran terutamanya pada tingkat 3 rumah ini. Di bahagian bawah tanah pula, lembaga seorang lelaki yang memakai pakaian serba putih sedang menolak kereta sorong kerap dilihat.

Dikenali ramai sebagai salah sebuah rumah paling berhantu di Australia, Monte Cristo merupakan rumah agam era Victoria yang dibina pada tahun 1876 oleh Christopher William Crawley.

Pelbagai tragedi telah berlaku di sini seperti seorang budak kecil pernah dibuang dari atas tangga, budak penjaga kuda dibakar sehingga mati dan seorang pembantu rumah jatuh dari beranda

Malah, lebih mengejutkan apabila anak lelaki salah seorang penjaga bangunan telah dirantai selama 40 tahun bersebelahan mayat ibunya. Salah seorang penjaga bangunan yang lain pula pernah dibunuh di kediaman ini.

Mereka yang pernah tinggal di sini seringkali merasai kehadiran pemilik asal rumah ini iaitu Christopher dan Elizabeth Crawley. kejadian seperti bahu dipegang, nama dipanggil, rasa diperhatikan serta mendengar bunyi tapak kaki kerap berlaku malah terdapat beberapa photo lembaga yang diambil secara tidak sengaja.

Terletak di Essex, Borley Rectory sering dirujuk sebagai rumah paling berhantu di England. Ia dibina pada tahun 1862 di atas tanah bekas sebuah biara lama. Sebuah akhbar telah melaporkan penampakan lembaga seorang biarawati pada tahun 1929 dan seorang penyiasat fizik iaitu Harry Price telah diminta untuk menyiasat dakwaan paranormal itu.

Biarawati itu sering dilihat berkeliaran di sekitar taman kediaman itu dengan mukanya tunduk kesedihan. Dakwaan yang lebih menakutkan ialah ada laporan dari saksi yang terlihat cahaya pelik, terdengar bunyi tapak kaki, bisikan serta bunyi kereta kuda di luar kediaman.

Bahkan, penampakan lembaga juga sering dilaporkan seperti lelaki tanpa kepala, budak perempuan berpakaian putih dan juga tukang bina asal rumah itu, Henry Bull.

Pada tahun 1939 terjadi satu kebakaran yang memusnahkan rumah itu dan ianya dirobohkan sepenuhnya pada tahun 1944. Walaupun rumah itu telah tiada, masih banyak kejadian paranormal dilaporkan seperti pengunjung dibaling dengan batu.

Terletak di New York, Rumah Seram Amityville telah menjadi inspirasi kepada penghasilan filem The Amityville Horror. Ia menjadi lokasi pembunuhan besar-besaran pada tahun 1974 di mana seorang lelaki berusia 23 tahun membunuh seluruh ahli keluarganya - termasuk kedua-dua ibu bapa dan empat adik-beradiknya - semasa mereka sedang tidur.

Beberapa bulan kemudian, keluarga Lutz berpindah ke rumah itu dan mereka mengalami pelbagai pengalaman mencemaskan yang masih menghantui mereka sehingga ke hari ini.

Keluarga Lutz sering terbau minyak wangi dan melalui kawasan yang tiba-tiba sejuk di sekitar rumah. Mereka sering terjaga setiap malam tepat jam 3:15 pagi iaitu waktu yang sama pembunuhan dilaporkan.

Apa yang lebih menyeramkan, mereka menyaksikan pelbagai objek terbang melintasi bilik, patung salib mereka diterbalikkan, lelehan lendir berwarna hijau keluar dari dinding dan mereka juga biasa melihat sepasang mata entiti yang tidak dapat dikenal pasti merenung tajam ke arah mereka. Maka, tidak hairanlah lokasi ini menjadi salah satu rumah paling berhantu di Amerika Syarikat.

Dikenali sebagai salah sebuah rumah paling berhantu di Amerika Syarikat, Ladang Myrtles yang terletak di St. Francisville, Louisiana ini dibina oleh Jeneral Dave Bradford pada tahun 1796.

Dikhabarkan sekurang-kurangnya 12 roh hantu yang mendiami ladang ini. Ramai orang yang telah menyaksikan penjelmaan roh yang dilaporkan menyerupai hamba ketika zaman Perang Saudara.

Salah satu hantu itu adalah seorang kanak-kanak perempuan bernama Chloe. Chloe pernah dilihat berdiri di antara dua buah bangunan di situ dalam sekeping gambar yang diambil.

Salah satu lagi gambar terkenal pernah diambil di ladang ini mempunyai penampakan seorang budak perempuan sedang memerhatikan ke arah luar tingkap, tepat ke arah kamera. Tiada siapa mengenali budak itu jadi ia diberi nama "Budak Hantu".

Ancient Ram Inn terkenal sebagai rumah penginapan paling berhantu di seluruh England dengan lebih dari 20 roh hantu mendiami bangunan di sini. Kediaman yang kali pertama dibina pada tahun 1145 ini terletak di Wotton-under-Edge di Gloucestershire.

Lagenda mengatakan ia dibina di atas tapak perkuburan agama Pagan purba di mana upacara korban kanak-kanak pernah dilakukan. Malah, tapak bangunan ini juga dikatakan pernah menjadi tempat ahli sihir dibakar dan pembunuhan anak kepada seorang penjaga penginapan di sini yang digantung sehingga mati di atas loteng bangunan ini.

Telah ramai tetamu yang menginap di sini yang lari keluar pada waktu malam dengan mengatakan mereka menyaksikan pelbagai perkara yang menakutkan. Ada yang menyaksikan perabot berterbangan di dalam bilik dan objek berpusing dan bergerak dengan sendirinya.

Ada juga yang ditolak jatuh dari katil, terlihat budak perempuan di laluan utama dan paderi wanita duduk di dalam bilik. Begitu juga dengan pelbagai bunyi yang menakutkan seperti kanak-kanak menangis, menjerit dan bermain.


Kajian Terbaru Membuktikan Tiada Minuman Alkohol Yang "Baik Untok Anda"

Dalam agama Islam, minuman alkohol adalah diharamkan sama sekali seperti yang termaktub dalam Al-Quran. Pengharaman ini adalah disebabkan pelbagai kemudaratan yang ada padanya. Kami juga pernah menulis penjelasan saintifik mengapa arak diharamkan ke atas manusia untuk menjelaskan bab ini dari sudut sains.

Sejak sekian lamanya, terdapat juga golongan yang mengambil minuman beralkohol kerana dakwaan terdapat kebaikan padanya. Pengambilan minuman beralkohol secara sedikit didakwa boleh melindungi daripada penyakit jantung. Adakah manfaat ini benar seperti yang didakwa?

Walau bagaimanapun, dalam satu kajian terbaru mendapati bahawa sebenarnya risiko penyakit kanser dan pelbagai penyakit lain sebenarnya lebih tinggi bagi mereka yang meminum alkohol. Dalam erti kata lain, mudarat daripada pengambilan minuman beralkohol lebih tinggi daripada manfaatnya.

Menurut kumpulan penyelidik itu, kajian yang dijalankan mereka adalah paling lengkap dan menyeluruh kerana mengambil kira pelbagai faktor lain dalam kajian mereka. Hasil daripada kajian ini telah dimuatkan dalam laporan "Alcohol use and burden for 195 countries and territories, 1990–2016: a systematic analysis for the Global Burden of Disease Study 2016"  yang diterbitkan di laman web Lancet.com.

Kajian ini telah dilakukan untuk mengetahui kadar pengambilan alkohol dan kesannya pada kesihatan di 195 buah negara antara tahun 1990 dan 2016, yakni selama 26 tahun. Responden untuk kajian ini terdiri daripada mereka yang berumur 15 hingga 96 tahun.

Dalam penyelidikan ini, pada mulanya para penyelidik cuba membandingkan tahap kesihatan mereka yang langsung tidak mengambil minuman beralkohol dan mereka yang mengambilnya sebanyak 1 gelas sehari.

Daripada perbandingan antara kedua golongan ini, para penyelidik dapati bahawa daripada 100,000 responden yang tidak meminum alkohol, 914 daripadanya mendapat penyakit yang mempunyai kaitan dengan pengambilan alkohol seperti kanser, penyakit kardiovaskular, kemalangan, mencederakan diri sendiri dan lain-lain.

Sebagai perbandingan, bilangan responden yang mendapat penyakit kanser dan beberapa penyakit lain berkaitan alkohol pula adalah 918, iaitu 4 orang lebih tinggi daripada kumpulan yang langsung tidak meminum minuman beralkohol.

Bagi mengetahui kesan pertambahan kuantiti pengambilan alkohol kepada kesihatan, maka tahap kesihatan golongan yang mengambil 2 minuman beralkohol dan 5 minuman beralkohol sehari juga dikaji. 2 kumpulan responden dengan tahap pengambilan alkohol ini dikaji bagi mengenalpasti sekiranya terdapat kaitan antara pertambahan kuantiti minuman beralkohol dengan peningkatan risiko mendapat penyakit.

Daripada penyelidikan ini, responden yang meminum 2 minuman beralkohol setiap hari merekodkan pertambahan 63 orang yang mempunyai pelbagai masalah kesihatan. Sementara itu, bagi responden yang meminum 5 minuman beralkohol setiap hari, terdapat pertambahan 338 orang yang mempunyai pelbagai masalah kesihatan.

Ketua penyelidik kajian ini, Dr Max Griswold daripada University of Washington merumuskan kajian ini dengan berkata:

Beberapa kajian sebelum ini mendapati terdapat beberapa kebaikan pengambilan alkohol sekiranya diambil pada kadar yang sedikit. Walau bagaimanapaun, kajian kami mendapati bahawa risiko untuk mempunyai pelbagai masalah penyakit meningkat dengan peningkatan pengambilan minuman beralkohol tanpa mengira berapa pun kuantitinya.

Beliau turut menyatakan bahawa terdapat hubungan kuat antara penggunaan alkohol dan risiko kanser, kecederaan, dan penyakit berjangkit dan mudarat daripada pengambilan minuman beralkohol ini lagi tinggi daripada manfaatnya.

Dalam erti kata lain, walaupun risiko kesihatan yang dikaitkan dengan alkohol bermula kecil dengan satu minuman setiap hari, risiko ini kemudiannya meningkat dengan cepat apabila orang minum lebih banyak.


5 Setem Paling Mahal Di Dunia

Satu ketika dahulu, setem menjadi sebahagian daripada sistem komunikasi yang sangat penting di dunia. Sehingga tahun 1990-an, setem masih digunakan secara meluas termasuklah di Malaysia.

Namun disebabkan perkembangan teknologi yang pesat membangun, setem semakin dilupakan dan hanya digunakan dalam urusan penghantaran surat rasmi sahaja.

Walaupun ia semakin dilupakan, namun setem masih segar dalam ingatan pengumpul-pengumpul yang masih mencari setem yang yang jarang dijumpai serta antik.

Setem ini adalah hasil daripada kesilapan pencetakan, diberikan nama "Inverted Jenny". Kini bernilai sekitar RM3.96 juta, setem ini memaparkan imej pesawat Curtiss JN-4 secara terbalik dan dikeluarkan di Amerika Syarikat pada tahun 1918.

Hanya 100 salinan sahaja dikeluarkan dalam berbentuk cetakan terbalik ini membuatkan harganya melambung tinggi.

Bukannya menjadi berharga disebabkan oleh kesilapan imej, harga setem Baden 9-Kreuzer melonjak tinggi disebabkan oleh kesilapan warna.

Setem ini mempunyai imej nilai 9-Kreuzer (mata wang Jerman dahulu) dan berwarna merah jambu, sementara setem 6-Kreuzer berwarna hijau.

Walau bagaimanapun, kesilapan dalam percetakan menjadikan satu set setem 9-Kreuzer berwarna hijau, bukannya merah jambu, iaitu terbalik.

Hanya empat unit sahaja yang diketahui wujud dan satu telah dijual pada tahun 2008 untuk lebih daripada RM4.8 juta

Dikeluarkan pada tahun 1847 di Mauritius ketika penjajahan British, kedua-dua setem ini dimodelkan berdasarkan setem British dengan imej Ratu Victoria.

Dengan hanya 26 salinan yang diketahui masih wujud di dunia dan sebagai Setem Komanwel Inggeris pertama yang dihasilkan di luar Great Britain, maka tak hairanlah setem Mauritius ini mempunya nilai melebihi RM4.8 juta setiap satu.

Setem Treskilling Yellow dianggap sebagai salah satu setem pos yang paling mahal di dunia kerana ia sepatutnya dicetak dalam warna biru-hijau dengan cetakan tiga skelan, namun ia dicetak dengan warna kuning.

Setem yang tersalah cetak dari Sweden ini yang dikeluarkan pada tahun 1855 dipercayai merupakan satu-satunya salinan yang masih wujud, membuatkan ia bernilai lebih dari RM10 juta.

Setem ini telah dijual lebih dari sekali dengan nilainya meningkat setiap kali dijual. Nilainya mungkin akan naik di masa depan.

Setem yang paling jarang dan paling berharga di dunia ialah British Guiana 1c Magenta yang mempunyai nilai anggaran setinggi RM43 juta.

Penghantara setem dari London ke British Guiana pada tahun 1856 telah ditangguhkan, maka setem 1c Magenta dicipta dalam jumlah terhad untuk memastikan perdagangan dan komunikasi berterusan di pulau itu.

Kedua-dua motto koloni simbolik ini dan hakikat bahawa hanya satu sahaja setem ini masih wujud di dunia, menjadikannya setem paling bernilai di dunia.


Sejarah Sukan Sepak Takraw

Sejarah sukan sepak takraw memang akan menimbulkan perdebatan hangat dengan banyak negara 'claim' mereka adalah pencipta asal sukan ini.

Walaupun demikian, banyak pihak bersetuju yang sukan ini dicipta daripada sejenis permainan masyarakat China satu masa dulu, yang menggunakan bola yang dipasangkan bulu pelepah burung serta perlu ditimangkan di utara selama mana mungkin, dimainkan di antara dua atau lebih orang.

Sukan itu kemudiannya diperkenalkan di kawasan Asia Tenggara sebelum diubah bolanya kepada bola yang diperbuat daripada rotan.

Pada awalnya sukan sepak takraw hanya dikenali sebagai sukan sepak raga, di mana pemain-pemain tidak bertanding tetapi sama-sama bekerjasama memastikan bola tidak jatuh ke tanah dalam tempoh yang panjang.

Rekod paling awal sukan ini dimainkan adalah menerusi catatan yang terdapat dalam buku 'Sejarah Melayu' yang ketika itu dimainkan di Melaka dan Kepulauan Riau pada abad ke 16. Selain itu wujud juga rekod menunjukkan sepak raga dimainkan semasa zaman Kerajaan Ayutthaya di Thailand pada penghujung abad ke 16.

Salah satu mural yang dibina di Kuil Wat Phra Kaeo, Thailand iaitu kuil paling suci penganut Buddha di Thailand, dibina pada tahun 1785 memaparkan Dewa Hanuman bermain sepak raga dengan sekumpulan monyet lain.

Versi sepak takraw yang ada ketika ini pula dipercayai datang daripada dua sejarah yang berbeza dengan dua negara mengakui mereka adalah pengasas sepak takraw iaitu negara kita dan Thailand. Mari kita lihat versi kedua-duanya.

Pada tahun 1929, persatuan sukan Siam telah pun menyediakan draf pertama peraturan sepak takraw sebelum memperkenalkan penggunaan jaring dan perlawanan pertama di antara dua pasukan bertanding pada tahun 1933.

Populariti sukan sepak takraw di Thailand mula meningkat sehingga sukan tersebut menjadi persembahan utama semasa meraikan pengenalan perlembagaan negara tersebut, bagi menggantikan sistem raja mutlak yang diamalkan sebelum itu.

Versi Malaysia pula rekodnya berbeza sedikit. Pada tahun 1935 semasa sambutan Jubli Perak King George V di Negeri Sembilan, sepak raga dimainkan buat kali pertama di atas gelanggang badminton dengan jaring memisahkan mereka dan menggunakan peraturan serupa dengan badminton.

Oleh kerana dimainkan semasa sambutan Jubli Perak dan berbeza dengan sepak raga biasa, sepak raga itu dikenali dengan nama sepak raga jubli.

Sejarah permulaan sukan sepak takraw versi moden dipercayai bermula pada tahun 1945 di Pulau Pinang oleh seorang lelaki bernama Abdul Hamid Mydin. Melihat bagaimana minat orang ramai terhadap sukan sepak raga semakin berkurangan, Hamid mengambil keputusan untuk menemui seorang pemain handal sepak raga bernama Mohammad Abdul Rahman untuk berbincang bagaimana hendak mempopularkan sukan ini.

Hamid dan Mohammad menggunakan sebuah gelanggang di Jalan Patani, Pulau Pinang sebagai tempat mereka cuba mengenalpasti apakah peraturan terbaik dalam memodenkan sepak raga. Pada awalnya dia cuba bermain satu lawan satu, sebelum 2 lawan 2 dan akhirnya 3 lawan 3 dengan setiap orang mempunyai posisi khas serta peranan khas di atas gelanggang.

Eksperimen mereka berjaya mengenalpasti saiz gelanggang serta beberapa keperluan lain yang dapat membantu menaikkan semula populariti sukan tersebut lalu mula diperkenalkan kepada rakan-rakan mereka sebelum tersebar di merata-rata tempat dikenali dengan nama 'sepak raga jaring.'

Pertandingan pertama sepak raga jaring menggunakan peraturan yang dibuat Hamid Mydin berlaku pada 16 Mei 1945 dalam perlawanan merebut Piala Nyak Din Nyak Sham di Pulau Pinang, melibatkan pasukan-pasukan daripada kampung sekitar Pulau Pinang.

Pada tahun 1960, Persatuan Sepak Raga Malaya ditubuhkan di Pulau Pinang dengan penyertaan daripada wakil Kedah, Selangor, Negeri Sembilan dan tuan rumah, serta Mohd. Khir Johari bertindak sebagai Presiden pertama.

Bagi mewujudkan standard yang sama terhadap sukan ini ekoran wujud permintaan mahu menjadikan sepak raga jaring sebagai salah satu sukan dalam Sukan SEAP (nama lama Sukan SEA) wakil-wakil daripada negara yang bakal bertanding bersidang di Kuala Lumpur pada tahun yang sama. Dalam persidangan ini, kata sepakat telah berjaya dicapai dalam menentukan peraturan dan syarat permainan.

Selain itu, nama rasmi bagi sukan ini diubah menjadi sepak takraw berikutan timbulnya percanggahan di antara sejarah asal sukan ini melibatkan Thailand dan Malaysia. Nama 'sepak takraw' dipilih sebagai nama rasmi bagi menghormati pandangan kedua-dua negara dengan gabungan dua perkataan dari dua negara itu diambil.

'Sepak' diambil daripada perkataan Bahasa Melayu sementara 'takraw' pula berasal daripada perkataan Thailand yang membawa maksud 'bola yang dianyam.'

Pertandingan peringkat negeri merebut Piala Emas Khir Johari mula dianjurkan pada tahun 1962 dengan Pulau Pinang menjadi pemenang pertama piala tersebut sebelum sepak takraw dipertandingkan buat kali pertama pada tahun 1965 dalam Sukan SEAP.

Bermula daripada itulah Asian Sepak Takraw Federation atau ASTAF ditubuhkan bagi mempopularkan lagi sukan tersebut di seluruh Asia sebelum ISTAF atau International Sepak Takraw Federation ditubuhkan pada tahun 1992. Kini sukan sepak takraw sudah tidak asing lagi dan dimainkan bukan sahaja di Asia, malahan di serata dunia.


Hukum Menggodam Laman Web Yang Tidak Senonoh Menurut Islam

Salah satu ujian terbesar bagi manusia pada zaman moden berbanding zaman dahulu ialah apa yang mata melihat. Kini banyak laman web atau akaun media sosial yang menyebarkan gambar atau video lucah, tidak menutup aurat, perbuatan sumbang dan banyak lagi.

Umat Islam juga tidak terlepas daripada zina kecil seperti ini. Tumpuan bukan hanya pada internet sahaja malah televisyen, majalah, buku dan juga pendedahan di luar turut terlibat dalam menyumbang kepada dosa mata yang melihat.

Segala perbuatan manusia ini pasti akan diberi balasan oleh Allah SWT sama ada dalam bentuk bala bencana ataupun seksaan di akhirat.

Islam menyuruh kita agar sentiasa berpesan dalam berbuat baik dan mencegah orang lain daripada berbuat kejahatan. Ia menjadi kewajipan syariah ke atas setiap umat Islam bergantung kepada keadaan dan kemampuannya.

Persoalannya, apakah pula hukum menggodam laman web, Facebook, Wifi dan sebagainya? Jawapan yang diberikan oleh Ustaz Azhar Idrus agak mudah, "Ianya adalah perbuatan yang salah sekiranya ia merugikan, memudaratkan atau memalukan orang Islam".

Pada masa kini, trend untuk memuat naik status pengguna Facebook yang lain tanpa pengetahuan empunya akaun kerap berlaku. Menurut UAI lagi, hukum perbuatan ini adalah haram di sisi syarak kerana menggunakan hak orang lain tanpa izin.

Begitu juga dengan perbuatan menggodam akaun Facebook orang lain. Hukumnya adalah berdosa dan haram kerana situasi ini akan menyusahkan pihak mangsa.

Ada sesetengah penggodam 'white hat' yang bertindak menggodam akaun media sosial, laman web, atau blog dengan niat semata-mata ingin menguji sistem keselamatan sesebuah laman. Mereka kemudian akan memaklumkan kepada pihak berkenaan mengenai kelemahan sistem tersebut. Walau bagaimanapun, perbuatan 'murni' ini juga hukumnya adalah haram menurut Islam.

Namun, lain pula dengan perbuatan menggodam untuk kebaikan seperti yang dilakukan oleh kumpulan hackers 'Anonymous'. Kumpulan penggodam ini memberikan amaran keras kepada pihak Israel bahawa mereka akan menggodam sistem kerajaan itu jika konvoi bantuan Flotilla kepada Gaza dihalang. Menurut Ustaz Azhar Idrus, penggodaman seperti ini dibolehkan.

Selain itu, menggodam akaun Facebook peribadi umat Islam yang tidak menutup aurat dengan niat mengubah tetapan privasi album mereka daripada "public" kepada "only me" supaya orang lain tidak melihat aurat mereka juga diharuskan kerana ia menutup aib orang lain.

Salah satu perkara yang paling merosakkan dan membimbangkan lewat kebelakangan ini ialah lambakan laman web lucah. Hal ini demikian kerana ia sangat mudah dicapai melalui telefon pintar, komputer dan sebagainya. Laman web lucah juga semakin hari semakin banyak dan banyak memberi kemudaratan kepada manusia.

Menurut UAI, menggodam laman web lucah untuk membuat sekatan ke atas sistemnya adalah wajib sekiranya mampu. Ini kerana menyekat laman web lucah secara keseluruhan itu sendiri adalah suatu perkara yang mustahil.

Namun, usaha sedemikian perlulah dilakukan dengan bantuan syarikat komunikasi atau dengan inisiatif kerajaan negara-negara Islam jika sekatan itu ingin dilaksanakan secara menyeluruh.

Allah SWT berfirman di dalam Surah Al-Hajj : Ayat 41


9 Mitos Dan Lagenda Ikan Duyung Dari Seluruh Dunia

Selama ribuan tahun, manusia telah menulis mengenai ikan duyung. Makhluk ini menjadi begitu terkenal dalam rancangan televisyen dan filem. Hampir kebanyakan budaya mempunyai versi lagenda ikan duyung mereka tersendiri.

Ada di antara lagenda yang mengisahkan makhluk ini mengumpan para kelasi kepada kematian mereka dan ada pula yang ingin menjadi sahabat kepada manusia. Bahkan, ada juga ikan duyung yang ingin menjadi seperti manusia itu sendiri.

Kini, ramai berpendapat penampakan ikan duyung pada zaman dahulu adalah imaginasi para kelasi yang tersalah anggap haiwan seperti dugong, singa laut atau ikan lumba-lumba.

Namun, lagenda kewujudan ikan duyung ini masih menarik minat manusia di seluruh pelusuk dunia. Berikut adalah beberapa lagenda mengenainya.

Lagenda mengenai ikan duyung ini banyak diceritakan di dalam kisah dongeng Eropah. Melusine mempunyai bahagian bawah badan menyerupai ekor ular.

Melusine dikatakan seorang wanita garang yang ingin membalas dendam terhadap ayahnya bagi pihak ibunya. Dia dikatakan telah berkahwin dengan seorang bangsawan dan mengenakan satu syarat pelik, iaitu dia ingin bersendirian selama 1 hari dalam seminggu.

Oleh kerana sifat ingin tahu, suaminya telah mengintai Melusine ketika bersendirian dan terkejut apabila mendapati isterinya itu sebenarnya adalah seekor ikan duyung.

Kerabat di raja Perancis dari House of Lusignan mendakwa mereka adalah keturunan dari Melusine. Kini, gambarnya kelihatan di seluruh dunia, terutamanya pada lambang minuman kopi terkenal iaitu Starbucks.

Disebut dengan "kee-ask", ikan duyung dari Scotland ini adalah separuh wanita dan separuh ikan salmon. Lagenda menceritakan sesiapa yang berjaya menangkap Ceasg ini akan mendapat 3 permintaan.

Makhluk ini dikatakan menggoda manusia kepada kematian sama seperti lagenda Siren. Cara untuk membunuh Ceasg ialah dengan memusnahkan azimat mereka berbentuk cengkerang di mana ia menyimpan rohnya dan disembunyikan agar tidak dijumpai manusia.

Lagenda juga mengatakan jika anda berjaya menemui cinta sejati bersama Ceasg, mahkluk ini akan bertukar sepenuhnya kepada manusia. Tiada 3 permintaan yang diberikan, sebaliknya anda akan menjadi bertuah sepanjang hidup.

Terdapat beberapa keluarga di Scotland mendakwa mereka adalah dari keturunan pasangan manusia dan ikan duyung iniyang berkahwin.

Di Chile, terdapat mitos mengenai raja di lautan yang digelar sebagai Millalobo. Ia adalah separuh manusia dan separuh lagi singa laut. Millalobo dikatakan berkahwin dengan manusia dan mempunyai seorang anak lelaki bernama Pincoy serta dua orang anak perempuan bernama Sirena dan Pincoya.

Beberapa orang kelasi mendakwa mereka pernah dibantu oleh Pincoy yang menunjukkan arah pulang ketika sesat di lautan. Pincoya pula dikatakan sebagai seorang wanita paling cantik di dunia dengan rambut perang serta mempunyai mata berwarna biru.

Pincoya dikatakan akan duduk di atas batu dan gemar menari. Jika dia memandang ke arah lautan maka para nelayan akan mendapat banyak tangkapan dan jika dia memandang ke arah darat maka sebaliknya yang akan berlaku.

Di dalam mitos Greek, Triton merupakan tuhan yang menjaga tasik Tritonis. Dia adalah anak kepada Poseidon iaitu tuhan lautan. Triton dikatakan membawa cengkerang di mana ia digunakan sebagai semboyan dan juga senjata.

Menurut lagenda, jika kelasi sesat di tasik itu, Triton akan membantu mereka dengan mencipta sebidang tanah yang kini dikenali sebagai pulau Thera. Pada kelasi yang sesat dapat berehat di situ sementara Triton akan menerangkan kepada mereka jalan kembali kepada lautan terbuka.

Tidak semuanya kisah baik mengenai Triton. Jika terdapat ternakan yang hilang atau kelasi terbunuh di lautan, ia adalah perbuatan Triton. Kerana tidak mampu melawan kuasa tuhan, mereka akan menawarkan minuman keras yang diletakkan di tepi pantai sebagai sembahan kepada Triton.

Mami Wata adalah dewi ikan duyung Afrika yang mempunyai kuasa menyembuh dan ibu kepada semua hidupan laut. Terdapat banyak kisah penampakannya di tasik, sungai dan laut di benua itu.

Mami Wata sering dilihat memegang ular air di sekitar bahunya dan dia dikatakan boleh berubah bentuk kepada wanita, ikan atau ikan duyung mengikut kemahuannya.

Sehingga hari ini, masyarakat di Afrika berasa taksub mengenai lagenda Mami Wata. Terdapat banyak patungnya dijual sebagai cendera hati. Di Afrika juga terdapat satu kumpulan yang memuja para dewi dan mereka digelar sebagai "anak Mami Wata".

Mereka mendakwa sering bermimpi didatangi Mami Wata yang memanggil mereka untuk melakukan upacara pembersihan kerohanian.

Di Ireland dan Scotland, mereka percaya bahawa "Finfolk" adalah spesis ikan duyung yang tinggal di kerajaan bawah laut bernama Finfolkenheim. Pada musim panas makhluk ini dipercayai akan berehat di Hildaland, iaitu sebuah pulau yang akan muncul buat seketika waktu sahaja.

Makhluk ini juga dipercayai boleh berubah bentuk kepada ikan atau manusia sepenuhnya. Selain itu Finfolk dikatakan sangat cantik dan akan menggoda manusia supaya mengawan dengan mereka.

Namun, ia sebenarnya berniat untuk mengambil keperawanan manusia untuk kekal hidup selamanya. Jika ada sesiapa yang diculik atau kelasi hilang di lautan, mereka percaya ia adalah perbuatan Finfolk itu.

Dikatakan jika Finfolk berkahwin sesama sendiri, Finfolk betina yang dikenali sebagai Finwife akan berubah bentuk menjadi seorang wanita tua yang akan naik ke darat untuk bekerja bagi mendapatkan wang dan makanan.

Menurut lagenda Brazil, Iara adalah seorang gadis berani dan pintar yang tinggal di Amazon. Dia mempunyai kebolehan berlawan dengan lebih baik berbanding saudara lelakinya yang lain. Iara yang disayangi dan dihormati oleh puaknya membuatkan abang-abangnya cemburu.

Mereka kemudian telah membunuh Iara dan membuang mayatnya ke dalam Sungai Amazon. Ketika itu, Dewi Bulan iaitu Jaci berasa kasihan terhadapnya dan telah menghidupkannya semula sebagai seekor ikan duyung.

Setelah dihidupkan semula, Iara telah menghabiskan masanya membalas dendam terhadap lelaki. Setiap kali ada lelaki yang mati lemas di Sungai Amazon, mereka percaya ia adalah perbuatan Iara.

Suatu hari, seorang lelaki bernama Jaraguari bertemu dengan Iara dan mereka berdua telah jatuh cinta. Jaraguari memberitahu ibunya dia telah menemui seekor ikan duyung yang cantik dan ingin bersamanya di dalam kehidupan dalam air. Selepas itu mereka percaya bahawa roh Iara telah menjadi tenang.

Berbeza daripada lagenda ikan duyung versi barat yang kebanyakannya dikatakan cantik, versi ikan duyung Jepun ini adalah sebaliknya. Ningyo dikatakan seekor ikan gergasi yang mempunyai wajah manusia, mulut monyet dengan taring keemasan dan juga tanduk.

Makhluk ini dikatakan mempunyai suara seakan-akan bunyi tiupan seruling. Menurut lagenda lagi, sesiapa sahaja yang memakan daging Ningyo akan menjadi cantik, muda dan hidup kekal.

Akan tetapi, makhluk ini ditangkap maka akan terjadinya ribut yang sangat dahsyat dan akan membawa nasib yang malang kepada penduduk seluruh kampung.

Dalam lagenda China, Jiaoren adalah ikan duyung yang bukan sahaja cantik malah makhluk ini juga mempunyai kemahiran untuk membuat pakaian dari kain yang dinamakan "tenunan naga". Pakaian sakti ini tidak akan basah jika terkena air.

Jika Jiaoren menangis, air matanya akan bertukar menjadi mutiara. Semasa Dinasti Jin, terdapat satu catitan di mana ia menceritakan tentang kemunculan ikan duyung yang menjual kain "tenunan naga" ini kepada manusia.

Jika ada sesiapa yang menawarkannya tempat tinggal, dia akan berterima kasih dengan menitiskan air mata ke dalam bekas tadahan yang kemudian dipenuhi oleh mutiara.

Dalam sejarah, beberapa orang bangsawan China mendakwa mereka mempunyai pakaian yang dihasilkan menggunakan "tenunan naga" ini.


Polemik Tanah Rizab Melayu Dalam Malaysia Moden

Subjek 'tanah rizab Melayu' kerap menjadi kontroversi berikutan kedudukannya yang dilihat mengekang pembangunan di negara kita serta perasaan tidak adil yang timbul, apabila isu ini dibincangkan oleh masyarakat Malaysia berketurunan bukan Melayu.

Dapat dilihat sebenarnya masih ramai ahli masyarakat kita yang tidak memahami apa itu tanah rizab Melayu dan keperluannya untuk diteruskan. Kami cuba mengupas serba sedikit berkenaan isu ini agar kita sama-sama dapat memahami kepentingan sebenar tanah rizab Melayu.

Dalam satu artikel kami pada tahun 2017, kami sudah menerangkan serba sedikit berkenaan salah satu perkara yang sering diabaikan masyarakat kita berkenaan tujuh wasiat raja-raja Melayu. Salah satu daripada wasiat itu melibatkan nisbah tanah rizab Melayu yang perlu kekal di Semenanjung Malaysia yang berbunyi;

'Kami isytiharkan dan kami simpan untuk kamu dan kami benarkan kamu isytihar dan simpan untuk anak cucu kamu, selain gunung-ganang, tasik dan hutan simpan, TANAH SIMPANAN MELAYU sehingga nisbah 50 peratus, selebihnya kamu rebutlah bersama-sama kaum lain."

Dari sinilah akta tanah rizab Melayu diwujudkan dalam usaha untuk mengekalkan pemilikan tanah orang Melayu di Semenanjung Malaysia mestilah tidak kurang daripada 50 peratus daripada keseluruhan tanah yang ada di muka bumi kita.

Tanah Rizab Melayu (TRM) atau Malay Reserved Land diperkenalkan semasa pemerintahan British pada tahun 1913. Akta ini diperkenalkan pada mulanya dengan tujuan untuk menghalang aktiviti penjualan dan pelupusan tanah oleh kaum Melayu kepada golongan kapitalis yang terdiri daripada golongan pelombong dan peladang yang datang dari Eropah dan China.

Berikutan kewujudan sumber yang banyak di Tanah Melayu satu ketika dulu, wujud ruang pihak-pihak kapitalis ini yang mahu mengeksploitasi pemilikan tanah agar mereka dapat mengaut keuntungan daripada sumber yang banyak.

Tanah orang Melayu pada ketika itu yang majoritinya tidak diusahakan, sebenarnya mempunyai nilai dari segi ekonomi yang cukup tinggi. Semua ini dibantu dengan kedudukan yang strategik, memiliki sumber galian yang banyak serta ciri fizikal yang sesuai untuk pelbagai aktiviti ekonomi seperti pertanian dan perladangan.

Ekoran daripada aktiviti pelupusan tanah masyarakat Melayu yang menyebabkan tanah berpindah tangan secara meluas, pentadbir British mengadakan siasatan dan melalui Pegawai Daerah Ulu Langat ketika itu, iaitu Encik JB. Clayton, mereka mahu supaya orang Melayu mempunyai kesedaran kepentingan mempertahankan tanah milik mereka, mula mengusahakan tanah mereka dengan tanaman lain serta berusaha mewujudkan kawasan simpanan tanah Melayu.

Cadangan itu kemudian ditambah lagi pada tahun 1910 di mana setiap daerah perlu merizabkan kawasan yang sesuai untuk dijadikan kawasan TRM. Selain itu, kerajaan British juga memperkenalkan syarat keperluan untuk mendapatkan kebenaran Pentadbir Tanah Daerah bagi penjualan tanah milik Melayu kepada bukan Melayu.

Semua cadangan itu melalui proses perbincangan yang panjang sebelum dibentuk menjadi satu enakmen Rizab Melayu pada tahun 1913 dan mula berkuatkuasa pada 1 Januari 1914.

Negeri Perak menjadi negeri pertama Tanah Melayu mewartakan pelaksanaannya secara menyeluruh, dengan 13 kawasan di daerah Larut dan Matang diisytiharkan sebagai kawasan rizab Melayu. 10 tahun selepas pengenalan enakmen ini, TRM telah mencapai keluasan sebanyak 1,126,700 hektar atau 15.58 peratus daripada keseluruhan Negeri Melayu Bersekutu.

Bagi Negeri Melayu Tidak Bersekutu yang melibatkan negeri Perlis, Kedah, Kelantan dan Terengganu, Kelantan menjadi negeri pertama melaksanakan enakmen tersebut sebelum diikuti Kedah (1931), Perlis (1935) dan Terengganu yang terakhir pada tahun 1941

Beberapa kelemahan yang dikenal pasti dalam enakmen pertama tahun 1913 itu diperbaiki dan diperhalusi pelaksanaannya. Pada tahun 1933, kerajaan ketika itu mencadangkan untuk memansuhkan enakmen 1913 untuk digantikan dengan satu baru yang dinamakan Enakmen Rizab Melayu 1933, yang menambahbaik bidang kuasa penguatkuasaan dan pelaksanaan enakmen tersebut.

Secara asasnya, wujud tiga jenis bentuk pemilikan tanah rizab Melayu yang ada pada zaman tersebut iaitu tanah kerajaan, tanah bermilik yang dimiliki pemilik berbangsa Melayu dan tanah bermilik yang dimiliki bukan Melayu namun telah dirizabkan sebagai TRM sebelum tahun 1957.

Walaupun pada dasarnya dilihat pembentukan enakmen ini adalah demi melindungi kepentingan orang Melayu sebagai masyarakat pribumi, wujud beberapa pandangan berbeza yang menjelaskan kelicikan British dalam menggubal syarat ini.

Menurut British, TRM diperkenalkan bagi mengkhususkan hak pemilikan tanah semasa era penjajahan mereka. selain daripada menghalang urusniaga penjualan tanah di kalangan bukan Melayu dan pemilik Melayu. Perkara ini nyata benar berikutan penambahbaikan enakmen yang berlaku pada tahun 1933.

Enakmen pertama 1913 masih membenarkan penjualan tanah rizab Melayu selepas tempoh 3 tahun, namun enakmen 1933 membatalkan kelonggaran ini serta melupuskan semua perjanjian penjualan tanah rizab Melayu kepada pembeli bukan Melayu.

Namun beberapa orang penyelidik turut sama berpendapat TRM diperkenalkan bagi memastikan dasar pecah dan perintah yang diamalkan British dapat terus dikekalkan. Ini kerana kerajaan British perlu masyarakat Melayu untuk kekal tinggal di kawasan luar bandar bagi meneruskan aktiviti pertanian.

Selain itu cadangan British supaya masyarakat Melayu yang memiliki tanah mengusahakan tanaman seperti padi dan kelapa dilihat sebagai satu cara untuk memastikan sistem ekonomi berbentuk komersial dapat dikekalkan pegangannya pada masyarakat Cina yang duduk di kawasan bandar.

Dengan sasaran nisbah 50 peratus menjadi syarat minima keluasan tanah Rizab Melayu berdasarkan perjanjian yang dimeterai semasa kemerdekaan, sayangnya angka tersebut tidak pernah dicapai sehingga kini.

Nilai keluasan tanah rizab Melayu sejak mula direkodkan adalah 15.84%, pernah mencapai 23.88% pada tahun 1931 namun menurun ke paras terendah pada tahun 1983 dengan hanya seluas 9.89% daripada sasaran 50% yang diharapkan.

Bermula pada tahun 2005 sehingga ke 2013, berlaku penambahan ketara pada peratusan tanah yang berjaya digazetkan sebagai TRM daripada 12.32% mewakili 1.6 juta hektar kepada 31.19% atau 4.11 juta hektar ekoran usaha kerajaan ketika itu. Sehingga 2017, jumlah TRM dianggarakan pada paras serupa hanya pada kadar 30% atau 4 juta hektar keseluruhannya, kurang 20% lagi daripada yang sepatutnya.

Bagi menaikkan lagi nisbah ini, agensi-agensi kerajaan telah memperkenalkan langkah-langkah yang sewajarnya namun masalah paling besar yang perlu diperbetulkan terlebih dahulu adalah sikap pemilik-pemilik tanah rizab Melayu yang melihat tanah sebagai sesuatu komoditi yang boleh didagangkan, bukan sebagai satu aset.

Nasihat kami, sekiranya anda bernasib baik dapat mewarisi tanah tak kiralah tanah itu dalam bentuk rizab Melayu atau pegangan bebas sekalipun, usahlah sekali-kali cuba mendapatkan untung cepat dengan menjual tanah tersebut sewenang-wenangnya. Mungkin wang ringgit yang anda nampak ketika itu nampak berbaloi, tetapi ada banyak lagi perkara yang tidak kelihatan tetapi telah digadaikan anda.

Isu tanah ini adalah satu pertandingan yang panjang perlawanannya. Sekiranya anda gagal untuk melihat isu ini dari segi jangka masa panjang, besar kemungkinan anak cucu anda kelak akan perlu menumpang di atas tanah orang yang dulu menjadi tempat asal nenek moyangnya bercucuk tanam.


Kisah Pembunuh Bersiri Yang Hanya Membunuh Penjenayah : Pedrinho Matador

Para penyiasat biasanya mengkategorikan seseorang itu sebagai pembunuh bersiri apabila mereka membunuh 3 orang mangsa atau lebih. Biasanya mereka ini dikaitkan dengan masalah mental atau minat yang abnormal.

Kenali Pedro Rodrigues Filho (nama gelarannya Pedrinho Matador). Dia merupakan seorang pembunuh bersiri yang terkenal. Dia bertanggungjawab melakukan sekurang-kurangnya 70 pembunuhan, di mana 10 daripadanya dilakukan sebelum mencecah usia 18 tahun.

Apa yang membuatkan Filho menjadi seorang pembunuh bersiri yang lebih "baik" adalah kerana dia tidak memilih orang biasa, sebaliknya menjadikan penjenayah, perogol dan pembunuh lain sebagai mangsanya.

Selain penjenayah, Filho juga melakukan pembunuhan kepada mereka yang telah melakukan kesalahan terhadapnya. Salah seorang penganalisis mengatakan Filho adalah seorang 'psikopat yang sempurna'.

Kesukaran hidup Filho bermula sewaktu ketika dia dilahirkan ke dunia ini lagi. Dia dilahir pada 1954 di Minas Gerias, Brazil, dengan kecacatan pada tengkoraknya akibat ibunya dipukul oleh bapanya sendiri sewaktu mengandungkan FIlho.

Dia telah melakukan pembunuhan pertamanya seawal usia 14 tahun. Mangsa pertamanya ialah timbalan Datuk Bandar tempatnya tinggal. Lelaki itu telah memecat bapa Filho yang bekerja sebagai pengawal keselamatan sekolah atas tuduhan mencuri makanan. Filho telah menembaknya menggunakan senapang di hadapan Dewan Bandaraya.

Pembunuhan ke-2 yang dilakukannya pula tidak begitu lama setelah itu. Filho telah membunuh seorang lagi pengawal keselamatan yang bekerja bersama bapanya dan juga pencuri makanan yang sebenar.

Setelah dua kejadian itu dia telah melarikan diri ke daerah Mogi das Cruzes di Sao Paulo, Brazil. Setibanya di sana, dia telah berkenalan dengan seorang pengedar dadah sebelum membunuhnya. Dia juga terlibat di dalam jenayah pecah rumah di sana.

Kemudian, dia bertemu dan jatuh cinta dengan seorang wanita bernama Maria Aparecida Olympia dan tinggal bersama wanita itu. Malangnya, Maria kemudiannya telah dibunuh oleh ahli kumpulan penjenayah yang membalas dendam akibat Filho membunuh rakan pengedar dadah mereka.

Kematian Maria ini telah menyemarakkan lagi perbuatan jenayah Filho. Dia berjaya menjejaki beberapa orang yang terlibat dengan pembunuhan Maria lalu menculik, menyiksa serta membunuh mereka kerana membunuh wanita yang disayanginya.

Pembunuhan seterusnya yang dilakukan Filho juga bermotifkan dendam. Kali ini sasarannya ialah bapanya sendiri yang pernah dibelanya dahulu. Bapa Filho telah dipenjara kerana didapati bersalah membunuh ibunya dengan menggunakan parang.

Pedro Rodrigues Filho pergi melawat bapanya di penjara dan kemudian telah membunuh bapanya sendiri dengan menikamnya menggunakan pisau sebanyak 22 kali sebagai membalas dendam. Tidak setakat itu, dia malah memotong sebahagian jantung bapanya, sebelum mengunyah dan membuangnya.

Dia akhirnya ditahan pada 24 Mei 1973. Ketika ditahan, dia ditempatkan di dalam kereta polis bersama dua orang penjenayah lain termasuk seorang perogol. Apabila polis kembali ke kenderaan itu dan membuka pintu, mereka dapati Filho telahpun membunuh perogol itu.

Ini adalah permulaan yang baharu bagi hidupnya. Dihumban ke penjara dan dikelilingi oleh pesalah-pesalah yang lain membuatkan Filho berasa seperti berada di tempat kerja. Banyak perkara yang perlu dilakukannya di sini.

Filho membunuh sekurang-kurangnya 47 orang banduan lain yang merupakan majoriti keseluruhan mangsanya. Filho akan memilih dan membunuh banduan yang dirasakannya perlu atau layak dibunuh mengikut kesalahan mereka.

Semasa diwawancara, dia memberitahu bahawa dia berasa teruja dan seronok apabila membunuh penjenayah lain. Cara yang paling diminatinya ialah dengan menikam menggunakan pisau atau benda tajam.

Walaupun Filho hanya dihukum penjara 128 tahun kerana membunuh, namun jenayah yang dilakukan di dalam penjara membuatkan hukumannya menjadi 400 tahun. Akan tetapi, undang-undang Brazil hanya memaksimumkan hukuman selama 30 tahun sahaja.

Dia dihukum penjara tambahan selama 4 tahun sahaja kerana membunuh di dalam penjara dan dibebaskan pada tahun 2007. Pedro Rodrigues Filho sememangnya seorang yang sangat berbahaya, mungkin bukan kepada anda tetapi kepada penjenayah lain.


5 Syarikat Popular Yang Membuat Keuntungan Melalui Kem Tahanan Nazi Ketika WW2

Walaupun perang sedang berlangsung, banyak perniagaan masih berjalan seperti biasa. Malah, ada sesetengah perniagaan yang mendapat manfaat daripada sebuah peperangan.

Sebagai contoh, ketika Perang Dunia Kedua, ekonomi Amerika Syarikat yang sebelum itu bukanlah kuasa ekonomi terbesar di dunia, melonjak naik selepas menjadi pembekal peralatan perang.

iluminasi.com kongsikan 5 syarikat terkenal yang mendapat manfaat daripada kem tahanan Nazi ketika Perang Dunia Kedua.

Menurut fail Arkib Negara, anak syarikat Eastman Kodak telah berurusan Nazi Jerman selepas Amerika Syarikat mengisytiharkan perang.

Kodak di Jerman telah menggunakan buruh hamba di mana kilang di Stuttgart mempunyai lapan puluh buruh hamba manakala kilang Berlin-Kopenick mempunyai dua ratus lima puluh pekerja hamba.

Satu lagi anak syarikat Kodak di Portugal telah membantu Nazi dengan cara lain. Ia menghantar keuntungannya kepada cawangan syarikat di Belanda yang diduduki oleh Nazi pada pertengahan tahun 1942.

Dan pada tahun 1942 juga, cawangan Kodak di Sepanyol telah membeli barang-barang yang diimport dari Jerman dan membayar tujuh belas ribu Reichsmark (mata wang Jerman dari tahun 1924 hingga 1948).

Wilhelm Keppler, penasihat ekonomi peribadi Adolf Hitler, dikenali sebagai "Kodak Man" oleh perisikan U.S kerana hubungan peribadi dan perniagaan dengan firma itu.

Dia adalah individu yang bertanggungjawab menasihatkan Kodak untuk memberhentikan pekerja Yahudinya.

Disebabkan hubungan perniagaan ini, pendapatan Kodak telah meningkat dan telah diperluas kepada menghasilkan perkakasan tentera dan peledak.

Penglibatan Hugo Boss, pemilik syarikat itu telah menjadi topik selama bertahun-tahun. Terdapat satu mitos bahawa Hugo Boss sendiri adalah pereka pakaian suit untuk tentera Nazi Jerman.

Walau bagaimanapun, tidak ada kebenaran kepada mitos itu. Dan walaupun Hugo Boss mungkin tidak mereka pakaian seragam tersebut, namun dia adalah orang yang bertanggungjawab menghasilkannya.

Hugo Boss telah memulakan perniagaan pengilangan pakaian pada tahun 1924.

Antara pelanggan terawalnya ialah profesor terkenal Jerman iaitu Rudolf Born yang meminta Hugo Boss untuk menghasilkan baju coklat untuk organisasi "Parti Sosialis Nasionalis", yang kemudiannya dikenali sebagai Nazi.

Pada 1 April 1931, Hugo Boss menyertai Parti Nazi. Dia menyertai parti itu kerana dua sebab. Yang pertama adalah dia percaya bahawa sebagai eksekutif, ia akan memberi faedah kepadanya untuk mendapatkan kontrak dari Nazi.

Perniagaannya semakin rancak pada tahun 1938 kerana dia menghasilkan pakaian seragam tentera. Pada tahun 1940, Hugo Boss memperoleh 1 juta Reichsmark.

Apabila perniagaannya mula berkembang, dia memerlukan lebih ramai pekerja. Malangnya, sepanjang tahun 1940, Hugo Boss telah menggunakan 140 buruh paksa selama lapan bulan. Angka-angka ini telah bertambah lagi sebanyak empat puluh tawanan perang dari Perancis.

Selepas perang, Hugo Boss didenda 100,000 Reichsmark atas sokongannya terhadap Nazi. Haknya untuk mengundi dan menjalankan perniagaan telah dilucutkan, bagaimanapun perniagaannya dapat diteruskan selepas membuat rayuan.

Hugo Boss meninggal dunia pada tahun 1948. Pada tahun 1999, syarikatnya telah menyumbang kepada dana yang telah membayar ganti rugi pekerja paksa.

Pada bulan Mei 1933, pengasas BMW, Günther Quandt telah menyertai Parti Nazi, hanya sebulan selepas Hitler menjadi pemimpin tertinggi di Jerman.

Setelah itu, Günther dianugerahkan banyak kontrak negeri yang menguntungkan dan telah mengembangkan perniagaan mereka semasa perang. Mereka telah memperoleh beberapa syarikat Yahudi menerusi pemfirmaan "Aryanisasi".

Pada tahun 1937, Guenther telah dianugerahkan dengan gelaran "Wehrwirtschaftsfuhrer", gelaran yang diberikan kepada pemimpin ekonomi persenjataan.

Selepas beberapa tahun mendiamkan diri, akhirnya BMW telah mengakui pada tahun 2001 bahawa syarikat mereka telah menggunakan buruh kerja paksa.

Gabriele Quandt, mengakui bahawa datuknya Guenther telah menggunakan lima puluh ribu pekerja hamba untuk bekerja dalam menghasilkan peluru, bateri u-bot dan artileri.

Buruh paksa yang digunakan adalah sebahagian besar daripada tahanan perang Rusia dan termasuk dengan hamba-hamba Ukraine.

Juga terdapat kawasan hukuman mati di kilang BMW di Hannover, di mana buruh paksa tersebut dibunuh jika mereka tidak memuaskan hati tuan mereka.

Gabriele berkata ia menjadi satu kesalahan jika mereka mendiamkan diri dan mengabaikan terhadap apa yang telah berlaku pada masa lalu.

Semasa Perang Dunia Kedua, Audi, syarikat kereta gergasi dikenali sebagai "Group Auto Union". Syarikat ini telah menggunakan beribu-ribu buruh paksa dari kem-kem tahanan Nazi.

Syarikat itu mempunyai pengaturan bahawa mereka akan menyewa 3,700 individu dari kem-kem tahanan. Selain dari kem-kem tahanan, terdapat 16,500 hamba bekerja di kilang mereka.

Semua maklumat ini dikumpulkan apabila Rudolf Boch, seorang sejarawan ekonomi di Universiti Chemnitz dan Martin Kukowski, ketua jabatan sejarah Audi melakukan kajian.

Mereka telah menerima akses untuk arkib Audi atas alasan pembersihan sejarah syarikat itu.Kajian itu telah mendedahkan bahawa terdapat lebih daripada dua puluh ribu buruh paksa telah bekerja dalam kesatuan Auto untuk kerja-kerja di Jerman.

Dan jumlah itu merangkumi hampir seperlima penduduk kem-kem tahanan. Keadaan di kem-kem tahanan di Zwickau City sangat mengerikan. Kebanyakan hamba dari Perancis telah tinggal di berek yang tidak mempunyai sistem pemanas.

Pekerja kurang upaya kemudiannya dihantar ke kem Flossenburg untuk dihapuskan dan jumlahnya akan diganti oleh tahanan yang lain.

Sebelum peperangan berakhir, 688 tahanan perang dari Zwickau terbunuh, yang mana separuh daripada mereka sudah hampir mati.

Audi telah mengakui kesilapan mereka ketika perang ini dan telah membayar berjuta-juta dalam bentuk pampasan kepada pekerja buruh paksa dan keturunan mereka.

Dari tahun 1937, pembuat kereta mewah Daimler Mercedes Benz telah menghasilkan enjin pesawat terbang DB 601 dan kelengakapan perang seperti trak LG3000. Kilang Daimler di mana enjin pesawat dibuat terletak di hutan yang tersembunyi di selatan Berlin.

Pada tahun 1942, pengeluaran syarikat ini memfokuskan kepada pembuatan komponen yang digunakan untuk tentera laut, angkatan udara dan tentera. Pembaikan kenderaan tentera juga semakin meningkat pada masa itu, dengan itu memerlukan ramai pekerja.

Pada mulanya, Daimler-Benz telah merekrut wanita untuk mengisi kekosongan tetapi masih tidak mencukupi. Daimler-Benz kemudiannya menggunakan buruh paksa sebagai tenaga kerja.

Tawanan perang, individu yang diculik dan juga tahanan kem tahanan telah dikurung berdekatan dengan kilang. Mereka dikurung dalam sebuah kem yang berada dalam keadaan yang teruk.

Banduan kem tahanan diperhatikan oleh tentera Nazi dan mereka diberi syarat yang sangat tidak berperikemanusiaan.

Mereka kemudian dipinjamkan kepada syarikat lain untuk mendapatkan wang. Daimler-Benz mempunyai 63,610 buruh paksa dari kalangan orang awam, sama ada tawanan perang atau dari kem-kem tahanan.

Selepas perang, Daimler mengakui hubungannya dengan Nazi dan mereka telah mengambil bahagian secara aktif dalam "Peringatan, Tanggungjawab dan Masa Depan", sebuah inisiatif Yayasan Industri Jerman yang bertujuan memberikan bantuan kemanusiaan untuk buruh paksa semasa perang.


Singa vs Harimau: Yang Mana Lebih Kuat Dan Tangkas?

Sepanjang sejarah, singa telah menjadi simbol kuasa dan keberanian. Walaupun ia bukanlah pemangsa yang paling besar, kuat dan tangkas namun hati sang singa yang tersangat besar tak dapat dibanding dan meletakkannya dalam kelas yang tersendiri.

Dengan rupa yang sangat tersendiri, singa jantan sangat mudah dikenali disebabkan oleh "rambutnya" yang menutup sebahagian daripada tubuh badannya.

Malah, singa juga memperoleh gelaran tersendiri iaitu "King of Beasts" atau Raja Rimba.

Dalam dunia haiwan, kebanyakan haiwan jantan akan bertarung dengan jantan lain dalam spesis yang sama dan juga pemangsa yang lain, namun ia bukanlah peranan utama dalam hidup haiwan.

Peranan utama singa jantan dalam kehidupan adalah untuk melindungi kebanggaannya dengan bertarung. Dari masa ke masa, alam semula jadi telah mengevolusikan singa sebagai pahlawan terulung yang tiada tandingan.

Singa telah berubah menjadi haiwan yang mampu menahan kesakitan dengan begitu dahsyat ketika bertarung. Rambutnya membantu menjadi perisai yang melindungi bahagian leher yang sangat mudah untuk diserang.

Namun, apa yang membuatkan singa lebih dipandang tinggi adalah haiwan ini tidak akan pernah menyerah kalah dalam sesuatu pertarungan tak kiralah banyak mana lawannya dan akan melindungi kebanggannya sehingga ke saat akhir.

Tubuh badan dan rambut singa membolehkan haiwan ini menahan serangan yang kuat dengan kesan yang minima. Salah tanggapan yang paling biasa ialah singa jantan sangat pemalas dan tak mampu memburu untuk diri sendiri.

Ini adalah tidak benar kerana singa boleh mengambil masa sehingga 2 tahun sebelum menyertai sesebuah kumpulan singa lain dan bermakna ia memburu sendirian sebelum itu untuk meneruskan hidup.

Singa adalah pemburu yang sangat hebat apabila diperlukan dan mampu merebahkan haiwan-haiwan lain yang bertubuh sangat besar.

Dan walaupun tidak sehebat harimau dalam berburu dan membunuh mangsa, ia masih mampu melakukan kerjanya.

Dan bagaimana untuk membuktikan bahawa singa adalah pahlawan rimba yang terhebat? Untuk itu, kita harus menganalisa keupayaan bertarung sang singa.

Dan tak ada haiwan lain yang harus dibandingkan untuk mengetahui spesis mana yang lebih hebat, melainkan harimau.

Ini adalah kerana ramai yang menyangkakan bahawa harimau lebih tangkas dan hebat berbanding singa, disebabkan oleh saiznya yang lebih besar.

Walaupun harimau mungkin bersaiz lebih besar, kuat dan tangkas berbanding singa, namun ia bukanlah pahlawan yang lebih hebat.

Dalam pertarungan antara kedua-dua haiwan ini, singa sering mempunyai kelebihan dan biasanya adalah pemenang. Harimau seolah-olah mempunyai rasa takut semulajadi terhadap singa dan ini telah berlaku sejak beribu-ribu tahun dahulu.


Kisah Kekalahan Napoleon Bonaparte Kerana Letusan Gunung Berapi Indonesia

Pertempuran Waterloo adalah perperangan di antara Tentera Bersekutu melawan Tentera Perancis. Tentera Bersekutu ketika itu di bawah gabungan dua pasukan yang dipimpinan oleh Duke of Wellington dari Britain dan General Blücher dari Prussia (kini German).

Kekalahan Maharaja Perancis iaitu Napoleon Bonaparte di Pertempuran Waterloo pada tahun 1815 adalah dipecayai kerana keadaan cuaca buruk yang berlaku. Kekalahan tentera Perancis itu menamatkan perang selama 23 tahun yang bermula sejak 1792 lagi.

Lebih dari 47, 000 orang tentera terkorban di dalam Pertempuran Waterloo (kini Belgium) dengan kawasan pertempuran hanya sebesar 6.5km panjang dan 3.5km lebar.

Namun begitu, kajian terbaru menunjukkan keadaan hujan yang luar biasa itu adalah disebabkan oleh satu letupan gunung berapi yang kuat di Indonesia, dua bulan sebelum pertempuran bersejarah di Waterloo itu.

Kajian yang diterbitkan pada 21 Ogos 2018 oleh Persatuan Geologi Amerika itu berpendapat, letupan kuat yang berlaku di Gunung Tambora di kepulauan Sumbawa, Indonesia telah memberi kesan kepada cuaca di England, hampir setengah bumi jaraknya.

Ramai pakar strategi perang perpendapat keadaan tanah yang lembap dan berlumpur itu telah melambatkan pertempuran dan memberi masa yang lebih kepada tentera Prussian untuk menyertai tentera bimbingan Duke of Wellington.

Disebut oleh pemerhati pertempuran itu di dalam novel Les Misérables, bab ke-3 "jika tidak kerana hujan lebat yang turun pada 17 dan 18 Jun 1815, nasib Eropah mungkin akan menjadi sangat berbeza".

Pada malam sebelum pertempuran yang terakhir itu juga hujan lebat telah turun dan membanjiri daerah Waterloo di Belgium. Ini mengakibatkan pasukan tentera Maharaja Perancis sedikit lambat di dalam keadaan berlumpur itu.

Dengan keadaan Tentera Bersekutu mempunyai masa yang cukup untuk bergabung, kekalahan tentera Perancis menyaksikan lebih dari 25,000 orang di bawah pimpinan Napoleon terkorban dan cedera.

Berikutan kekalahannya, Napoleon telah kembali ke Paris serta melepaskan kuasanya sebagai Maharaja dan menghabiskan sisa hidupnya di dalam buangan di pulau Saint Helena.

Semua ini mungkin tidak akan terjadi sekiranya salah satu letupan gunung berapi terbesar dalam sejarah ini tidak berlaku. Letupan Gunung Tambora boleh didengari sejauh 1,600 batu jauh dan debunya berterbangan sejauh 800 batu dari gunung berapi itu sendiri.

Dua hari selepas letupan berlaku, kawasan seluas 350 batu berdekatan gunung berapi itu menjadi gelap kerana ditutupi debu tebal yang berterbangan.

Dr. Matthew Genge, seorang professor di Imperial College London percaya bahawa Gunung Tambora telah mengeluarkan debu gunung berapi yang mempunyai cas elektrik yang boleh memberi kesan kepada cuaca in kebanyakan tempat sehinggalah sejauh Eropah.

Debu tebah itu telah mengganggu arus elektrik yang terdapat di dalam ionosfera, iaitu bahagian atas atmosfera di mana awan terbentuk. Sebelum ini ahli geologi percaya bahawa debu gunung berapi itu tidak sampai ke bahagian atas atmosfera tetapi kajian Dr. Genge menunjukkan sebaliknya yang berlaku.

Dia telah melakukan beberapa senario kajian dan mendapati debu gunung berapi yang mengandungi cas elektrik itu telah menolak cas negatif elektrik di bahagian atas, menyebabkan debu itu terapung di atas atmosfera.

Di dalam kes letupan besar sebegini, fenomena debu statik ini boleh mencapai sehingga paras tertinggi atmosfera dan memberi kesan kepada cuaca serta gangguan sehingga ia menjadi tidak normal. Kadar letupan Gunung Tambora mencatatkan kekuatan pada skala 7 daripada 8.

Pada tahun 1815, tiada data yang tepat mengenai keadaan cuaca untuk membuktikan teori Dr. Genge bahawa Gunung Tambora adalah penyebab utama. Namun, Dr. Genge menekankan bahawa pada waktu itu Eropah mengalami cuaca hujan di luar waktu musimnya hanya 2 bulan selepas letupan kuat itu.

Dr. Genge juga percaya bahawa keadaan awan yang diselubungi debu gunung berapi yang terapung itulah penyebab utama dan salah satu punca kekalahan tentera Napoleon. Ramai ahli sejarah yang mencatatkan bahawa Eropah ketika itu sedang dilanda musin hujan yang teruk dan di luar jangkaan.


5 Negara Rakyatnya Layak Bergelar Pelancong Paling Teruk Dalam Dunia

Melancong kini merupakan hobi yang amat mudah untuk dilakukan, asalkan seseorang itu mempunyai kemampuan kewangan.

Perjalanan untuk melancong sudah menjadi lebih murah berikutan pengenalan sistem penerbangan kos rendah yang mampu membuatkan sesiapa saja mampu terbang. Walau bagaimanapun, ada juga golongan-golongan yang seeloknya dibiarkan saja di negara asal mereka tanpa dibenarkan terbang.

Berikut adalah lima negara yang rakyatnya mempunyai reputasi paling buruk sebagai pelancong di luar negara mereka, kerana tabiat yang kurang hormat serta tidak mampu menjaga kelakuan ketika berada di negara orang lain.

Kita semua tahu pelancong China mempunyai reputasi yang sangat buruk, berikutan beberapa kejadian yang memalukan seperti berebut udang yang dihidangkan secara buffet, membiarkan anak kencing merata-rata, tidak tahu menjaga kelakuan dan yang terbaru, kencing di bahagian wuduk surau di negara kita!

Namun kita harus bersikap adil - banyak kes berlaku melibatkan pelancong China kerana jumlah mereka yang terlalu ramai dan juga kemampuan mereka melancong yang semakin tinggi, menyebabkan lambakan jumlah pelancong dari China ke kebanyakan negara. Tetapi bukan semua yang membawa sikap tidak bertamadun, bukan?

Kerajaan China sendiri merasa malu dengan perangai segelintir mereka ini yang memburukkan imej negara mereka dan membenarkan mana-mana individu yang berjaya merakamkan aksi memalukan pelancong China untuk ditayangkan di televisyen mereka.

Negara kita dikejutkan dengan berita seorang wanita Britain bernama Eleanor Hawkins yang menanggalkan pakaian semasa berada di atas Gunung Kinabalu. Eleanor mengaku bersalah serta memohon maaf atas kejadian tersebut namun apa yang terlah berlaku pasti meninggalkan persepsi buruk kita terhadap pelancong Britain.

Kes-kes melibatkan pelancong British juga sebenarnya tidak banyak beza dengan apa yang dilakukan oleh pelancong China malahan lebih teruk lagi. Dalam kajian yang dilakukan oleh Kementerian Luar UK, 7 daripada 100 orang pelancong mereka mengaku mengadakan hubungan seks di tempat terbuka dan 20 daripada 100 orang mengaku mereka pernah berlari bogel atau menayangkan punggung di khalayak ramai.

Masalah yang paling kerap berlaku melibatkan pelancong Britain adalah bila mereka mabuk, mereka gemar cari gaduh dengan penduduk tempatan menyebabkan keadaan mudah menjadi lebih ganas. Pada 2009, seorang remaja Britain bernama Thomas Strong menayangkan zakarnya kepada tugu Mustafa Kemal Atarturk sambil memaki beliau tanpa sebab. Nasib baiklah penduduk tempatan memanggil polis dan tidak bertindak membelasahnya di situ.

Ramai pelancong Amerika Syarikat berkunjung ke negara-negara lain dengan membawa satu mentaliti yang sukar untuk diterima ramai - "aku nak apa aku nak dan aku perlu dapat apa yang aku nak dapat."

Dalam kajian melibatkan pelancong Amerika Syarikat, 64 peratus di antara mereka mengaku kencing dalam kolam renang awam, 69 peratus mengaku mereka mencuri daripada hotel dan 13 peratus mengaku mereka tidak membayar caj yang dikenakan pada mereka. Beberapa kes melibatkan rakyat mereka juga membuktikan teruknya perangai mereka ini.

Sebagai contoh kes melibatkan seorang individu bernama Steve Cho, warga New York yang menanggalkan pakaiannya lalu berjalan-jalan di sekeliling lapangan terbang Phuket, sambil membaling tahinya sendiri kepada petugas yang cuba mententeramkan beliau yang sedang mengalami masalah akibat pengambilan berlebihan viagra.

Pelancong Russia mempunyai tabiat yang sangat-sangat menjengkelkan sehinggakan kerajaan Russia sendiri terpaksa bertindak menerbitkan risalah panduan melancong bagi rakyat mereka. Dalam risalah tersebut diletakkan nasihat-nasihat yang perlu dipatuhi oleh pelancong Russia berikutan beberapa insiden yang pernah berlaku sebelum itu.

Antaranya; jangan panggil orang kulit hitam 'negro', sekiranya melawat Kenya jangan sama sekali membandingkan rakyat Kenya dengan monyet dan banyak lagi panduan lain. Jangan ingat orang luar saja kurang senang dengan pelancong Russia!

Orang Russia sendiri kurang gemar dengan sikap pelancong domestik mereka. Dalam kajian tahun 2013, 42 peratus penduduk Russia menyampah dengan masyarakat mereka yang berkunjung ke daerah lain di dalam Russia untuk melancong. Terkenal dengan sikap kasar mereka serta tidak mempedulikan orang lain, kes-kes melibatkan pelancong Russia sudah banyak kali dilaporkan.

Jerman terkenal sebagai sebuah negara maju yang mempunyai sistem masyarakat yang baik. Walau bagaimanapun, pelancong dari negara mereka tetap tidak boleh lari daripada dilabelkan sebagai antara kumpulan pelancong paling bermasalah di seluruh dunia. Pelancong dari Jerman pula boleh dilabelkan dengan tiga ayat ringkas - "berlagak, membosankan dan suka berbogel."

Dilabelkan paling kerap berbogel semasa bercuti, pelancong Jerman mempunyai peratusan paling tinggi untuk tidak memakai seurat benang pun apabila dibandingkan dengan pelancong negara lain tak kiralah di pantai atau pun di dalam kapal layar.

Salah satu tabiat pelancong Jerman yang menjadi budaya mereka sehingga menjengkelkan orang lain, adalah budaya meletakkan tuala mereka pada kerusi di tepi kolam sebagai tanda itu tempat mereka pada awal pagi. Mereka kemudiannya akan bersiar-siar terlebih dahulu, pergi bersarapan atau membuat aktiviti sebelum kembali ke kolam. Sekiranya mereka melihat tempat yang mereka 'tandakan' telah diambil, pergaduhan pasti akan berlaku.


Emmanuel Nwude : Scammer yang menjual lapangan terbang imaginasi berharga RM 990 juta

Pada hari ini, scammer yang anda dengar mungkin memerlukan perisian yang betul, VPN untuk memalsukan lokasi sebenar mereka dan beberapa lagi taktik penipuan licik untuk memperolehi keuntungan melalui internet.

Namun, ia tidaklah seperti Emmanuel Nwude yang melakukan penipuan ke-3 terbesar di dalam sejarah. Ketika Nwude melakukan jenayahnya pada tahun 1995, internet tidaklah begitu maju seperti hari ini. Kes Nwude juga merupakan kes penipuan terbesar di Nigeria.

Emmanuel Nwude ialah seorang pengarah Union Bank di Nigeria. Dia telah menipu Nelson Sakaguchi dan bank Brazil iaitu Banco Noroeste Brazil dengan jumlah hampir RM990 juta.

Menurut akhbar Newswatch bertarikh 7 Julai 2003, Emmanuel Nwude ialah salah seorang ahli perniagaan paling kaya semasa dia ditahan pihak berkuasa. Dia yang popular dengan panggilan Owelle of Abunuga, mempunyai bangunan 10 tingkat di tengah ibu kota Lagos.

Demi menonjolkan kekayaan serta kemewahannya, dia tinggal di tingkat paling atas bangunan itu dengan tingkat paling bawah disewakan kepada sebuah bank komersial. Tingkat lain di bangunan itu pula dijadikan sebagai pejabat persendiriannya iaitu Euro-Holdings.

Nwude mempunyai aset hartanah di seluruh Nigeria dan beberapa bandar di Amerika. Dia juga dilaporkan menjadi penyumbang kewangan yang besar bagi Parti Demokrasi Rakyat Nigeria dan juga rakan baik kepada bekas Timbalan Presiden iaitu Atiku Abubakar.

Tiada siapa yang meragui kekayaannya itu kerana dia adalah pemegang saham persendirian terbesar di Union Bank. Sehingga tahun 2001, dia juga merupakan salah seorang ahli lembaga pengarah bank tersebut.

Dengan kapasiti inilah Nwude berjaya melakukan antara salah satu penipuan terbesar pernah disaksikan dunia. Menurut Nuhu Ribadu, seorang pengurusi EFCC (Suruhanjaya Jenayah Ekonomi dan Kewangan) Nigeria ketika itu, penipuan ini mengambil masa lebih kurang 4 tahun bermula dari 1995.

Taktik utama Nwude ialah penyamaran. Dia telah menyamar sebagai gabenor Central Bank of Nigeria yang ketika itu ialah Paul Ugwoma. Rakan subahatnya iaitu Ikechukwu Anajemba pula menyamar sebagai Rasheed Gomwalk iaitu Pengarah Kiriman Wang Antarabangsa CBN. Isteri Anajemba pula menyamar sebagai isteri Gomwalk.

Ketiga-tiga rakan subahat itu telah mencadangkan supaya Pengarah Kewangan Antarabangsa bank Banco Noroeste Brazil iaitu Nelson Sakaguchi untuk mendapat keuntungan dari perusahaan sampingan. Apabila Anajemba meninggal dunia pada tahun 1998, isterinya meneruskan penipuan bersama Nwude.

Dengan menggunakan kedudukan Nwude untuk mencapai maklumat perbankan dan dokumentasi sulit, mereka telah meyakinkan Sakaguchi bahawa kerajaan Nigeria sedang mencari pelabur untuk membina sebuah lapangan terbang di ibu negeri Nigeria yang baru iaitu Abuja.

Jika Sakaguchi boleh menyediakan pembayaran pertama bernilai RM990 juta, dia layak untuk mendapat komisyen sebanyak 10 peratus. Tawaran yang dibuat ini tidak melalui tawaran korporat, jadi Sakaguchi yang juga tamak mula menggunakan kewangan bank secara haram dan membuat pembayaran berperingkat ke beberapa akaun.

Mereka bersetuju wang RM990 juta itu akan dibayar secara tunai dan selebihnya di dalam bentuk aset. Dari tahun 1995 sehingga 1998, Sakaguchi telah memindahkan wang sebanyak RM782 juta kepada Nwude dan sekutunya. Satu jumlah yang sangat besar pada waktu itu.

Nwude dan sekutunya telah membelanjakan wang itu dengan borosnya. Isteri Anajemba telah membina bangunan mewah di kampungnya di Enugu dan mula berkawan dengan ahli politik terkenal di Nigeria.

Penipuan ini terbongkar pada tahun 1997 apabila Banco Noroeste Brazil dalam proses untuk dijual kepada bank Sepanyol iaitu Santander Bank. Pada perbincangan bersama kedua-dua bank itu, wakil Santander Bank mempersoalkan sejumlah besar wang yang merangkumi 2/5 nilai Banco Noroeste dan setengah dari modal mereka berada di Pulau Cayman tanpa dipantau.

Kesannya membinasakan apabila pihak pemilik Banco Noroeste perlu membayar RM990 juta dari poket mereka sendiri supaya proses jual beli itu berjaya. Malangnya, Banco Noroeste jatuh muflis pada tahun 2001 sebelum berjaya membayar kesemua hutang itu.

Sementara itu, Nwude dan sekutunya bebas menikmati hasil penipuan mereka sehinggalah pada 2003 apabila satu perbicaraan telah diadakan berkenaan kes ini. Nwude ditangkap pada Jun 2003 di Ikoyi, Lagos.

Pada Febuari 2004, kesemua mereka yang terlibat dituduh di Mahkamah Tinggi Persekutuan dengan 86 pertuduhan menipu dan 15 pertuduhan rasuah. Namun, mereka mengaku tidak bersalah.

Sebaliknya, apa yang terjadi ialah perbicaraan ini penuh liku dan menemui jalan buntu. Hakimnya Lawal Gumi telah menarik diri dari kes ini pada bulan Julai tahun yang sama. Nwude cuba merasuah pihak pendakwa raya iaitu ketua EFCC, Nuhu Ribadu. Pada saksi kes itu juga membuat laporan bahawa mereka hampir diculik.

Perbicaraan pada September 2005 pula digemparkan dengan amaran bom dan mahkamah terpaksa dikosongkan serta kes ditangguhkan lagi. Akhirnya, Amaka Anajemba mengaku membantu mendiang suaminya menipu dan dipenjara selama 2 setengah tahun dan denda sebanyak RM104 juta.

Berminggu selepas itu, Sakaguchi yang menjadi mangsa menawarkan untuk memberi keterangan kepada penipuan Nwude di Mahkamah Tinggi Lagos. Emmanauel Nwude didapati bersalah dan dihukum penjara selama 25 tahun manakala Nzeribe Okoli yang juga rakan subahatnya dihukum selama 12 tahun.

Kesemua harta Nwude telah dibekukan dan dirampas. Namun, kejayaan ini hanyalah sementara apabila Nwude dibebaskan pada 2006. setelah sedekat menikmati kebebasan, Nwude sekali lagi ditahan atas tuduhan bunuh pula.

Pada 19 Ogos 2016, seramai lebih daripada 200 orang telah menyerang bandar Ukpo di kawasan Dunukofia, Anambra. Pihak polis Anambra telah mengenalpasti Nwude sebagai salah seorang penaja kepada serangan itu dan dia disabitkan dengan 27 tuduhan bunuh, cubaan membunuh dan keganasan.


Poseidon : Senjata kiamat Russia yang mampu menghasilkan Tsunami 300 kaki tinggi

Peluru berpandu nuklear Russia, direka untuk memusnahkan keseluruhan bandar di persisir pantai dilihat sedang dalam ujian. Pada mulanya ia disangka sebagai palsu, tetapi pengkaji di internet dapat mengesan pembangunan senjata ini bermula sejak 2008 lagi. Senjata ini mungkin merupakan senjata nuklear terkuat yang pernah dicipta manusia.

Kementerian Pertahanan Russia baru-baru ini menerbitkan video yang menunjukkan senjata nuklear atau "senjata kiamat" yang diberi nama Poseidon sedang diuji. Ia dikatakan mampu mencetuskan ombak tsunami setinggi 300 kaki apabila diletupkan di dalam laut.

Pada Perhimpunan Persekutuan Russia pada 1 Mac, Presiden Russia iaitu Vladimir Putin berkata senjata ini mampu bergerak di dasar laut dalam dan ianya sangat sukar bagi musuh untuk mengenalpasti kelemahannya.

Putin menambah lagi bahawa tiada apa di dunia ini yang mampu menahan kekuatan letupan senjata ini. Senjata ini dibawa di dalam dasar lautan menggunakan pengangkutan tanpa pemandu. Senjata ini juga boleh dilancarkan ke atas beberapa sasaran seperti kapal udara dan juga kubu pertahanan di persisiran pantai.

Hans Kristense, Pengarah Projek Informasi Nuklear di Persatuan Saintis Amerika berkata, senjata ini ada sesuatu yang sangat luar biasa dan 'gila' yang anda boleh bina. Seorang penganalisa pertahanan iaitu H.I. Sutton pula menerangkan, melalui video yang diterbitkan itu, Poseidon mungkin mempunyai 2 meter lebar dan 20 meter panjang.

Sutton yang juga seorang penulis World Submarines: Covert Shores Recognition Guide mengatakan peluru berpandu ini adalah yang terbesar pernah dibina manusia. Ianya juga dicipta untuk menyeberangi keseluruhan laut sebelum diletupkan termonuklearnya.

Untuk memburukkan lagi keadaan, peluru berpandu ini telah dipasang dengan lapisan radio aktif yang akan mencemari keseluruhan kawasan dan membuatkan ia tidak dapat digunakan manusia buat satu jangka masa yang agak panjang.

Peluru berpandu Poseidon ini dianggarkan mampu mencapai kelajuan sehingga 70 batu nautika sejam, lebih laju dari mana-mana kapal selam pemintas peluru berpandu Amerika. Poseidon juga mampu menyelam sedalam 3,280 kaki ke dasar laut, lebih jauh dari mana-mana kapal selam Tentera Laut Amerika.

Pertama kali kerajaan Russia mendedahkan maklumat berkenaan senjata ini ialah pada 2015. Berdasarkan blueprint yang didedahkan, senjata ini boleh membawa 50 megatan bom nuklear atau lebih. Jika ini benar, maka Poseidon ini mungkin menyamai Tsar Bomba, senjata nuklear terbesar pernah diletupkan.

Pada 30 Oktober 1961, Kesatuan Soviet telah berjaya meletupkan Tsar Bomba di Pulau Severny di Lautan Artik. Bom hidrogen ini mempunyai kekuatan 50 megatan bom nuklear, iaitu 3000 kali ganda lebih kuat dari bom yang dijatuhkan ke atas Hiroshima semasa Perang Dunia ke-2.

Walaupun begitu, Poseidon mungkin tidaklah begitu efektif apabila Russia menerangkan ia perlu diletupkan dari dalam air. Namun begitu, seorang ahli fizik senjata nuklear di Makmal Negara Lawrence Livermore iaitu Greg Spriggs berkata, senjata 50 megatan ini dengan mudah mencetus tsunami yang mampu menghentam persisir pantai dengan kekuatan letupan sebanyak 650 kilotan.

Tidak dinafikan kekuatan letupan peluru berpandu ini mampu melumpuhkan keseluruhan pasukan pertahanan Amerika namun, pakar mempersoalkan tentang kebolehannya menyasarkan sasaran yang sedang bergerak.

Sehingga kini itu sahaja maklumat berkenaan Poseidon yang telah didedahkan oleh kerajaan Russia. Pakar senjata nuklear Amerika masih terus mempersoalkan tentang kesahihan senjata seperti ini samada ianya benar atau palsu.

Mengapa kerajaan Russia mendedahkan maklumat sebegini juga menjadi persoalan. Tidak dapat dipastikan pesanan apakah yang ingin disampaikan Russia melalui video Poseidon yang dikeluarkan.